ועדת הפנים והגנת הסביבה, כנסת 20, פרוטוקול מספר 731, 2018-11-05 10:00

יואב קיש: שלום, בוקר טוב.

יואב קיש: אני מתנצל, היה לנו דיון בחדר הוועדה שקצת התארך.

יואב קיש: אני רוצה לפתוח את הדיון של ישיבת הפנים והגנת הסביבה.

יואב קיש: הנושא: "מעקב אחר יישום מדיניות הממשלה בעניין המסתננים וסגירת מתקן חולות – ישיבת מעקב".

לדיון והם: אני מבין שנמצא איתנו יהורם אלרון ממשרד החוץ.

לדיון והם: תפקידך – סמנכ"ל אפריקה, ואתה צריך לצאת עוד מעט.

יהורם אלרון: לפגישה של ראש הממשלה עם משרד החוץ.

יואב קיש: בסדר.

יואב קיש: אני מבקש שתתייחס לדברים הרלוונטיים שדיברנו עליהם לגבי הנושא של מעמד המסתננים מסודן.

יואב קיש: מה הממשלה החליטה ולאן זה הולך.

יואב קיש: נושא נוסף, האם יש התקדמות בנושא החזרה לאריתריאה?

יואב קיש: בבקשה.

יהורם אלרון: אני חושב שהדברים נדונו במפגש הסגור שהיה אצלכם לפני מספר שבועות.

יהורם אלרון: אני נקראתי, כפי שידוע לך, אל ראש הממשלה.

יהורם אלרון: מה שאני יכול להגיד במסגרת הזו: אל"ף, אין לנו יחסים דיפלומטיים עם סודן.

יהורם אלרון: בי"ת, כל המידע שאנחנו מקבלים מתבסס על מקורות ודוחות בין-לאומיים.

יהורם אלרון: על פי דוחות כאלה ואחרים, בעיקר דוח בריטי שהתפרסם לאחרונה, יש שינוי מסוים בהקשר לתפיסה לגבי המדינה הזו.

יהורם אלרון: היא עוברת תהליך שינוי – ממדינה שתמכה בטרור למדינה שכבר אינה מסייעת לטרור.

יהורם אלרון: אבל, כאמור, אלו ביסודו של דבר אינדיקציות ראשוניות בלבד, ואנחנו אמורים להמשיך לעקוב.

יהורם אלרון: אנחנו עושים את זה.

יהורם אלרון: כמובן שהמל"ל מתכלל את המעקב.

יואב קיש: אז אתה מכיר את החלטת הממשלה לגבי המעמד של המסתננים מסודן בארץ, או שאינך מכיר?

יהורם אלרון: אני לא, אתה רוצה - - -

יואב קיש: יוסי, זה אצלך?

יואב קיש: אתה רוצה להתייחס לזה?

 << אורח >> יוסי אדלשטיין: זו לא החלטת ממשלה.

 << אורח >> יוסי אדלשטיין: זו החלטה של ראש הממשלה.

יואב קיש: ראש הממשלה ושר הפנים.

 << אורח >> יוסי אדלשטיין: ושרת המשפטים, והיועץ המשפטי לממשלה.

יואב קיש: זה הצוות, ועדת השרים לעניין הזה.

יואב קיש: אז זה פחות אצלך, אני מבין.

יהורם אלרון: כן.

יואב קיש: ומה לגבי אריתריאה?

יואב קיש: אתה יכול לעדכן?

יהורם אלרון: אני יכול לעדכן, לא בטוח שזה ימצא חן.

יהורם אלרון: ההתפתחויות סביב הסכם השלום בין אתיופיה לאריתריאה הן באמת משמעותיות.

יהורם אלרון: להסכם השלום, שדיברנו עליו בפעם עברה כשנפגשנו במסגרת הוועדה, יש אפקט דומינו.

יהורם אלרון: מלבד הסכם השלום עם אתיופיה, יש התקדמות מאוד יפה עם סודן, דרום סודן, ג'יבוטי – מדינות שאיתן אריתריאה הייתה מסוכסכת בעבר.

יהורם אלרון: אני חושב שההתפתחות הדרמטית ביותר היא פתיחת הגבול בין אתיופיה לבין אריתריאה, שעה שאלפים נסים מאריתריאה לאתיופיה.

יואב קיש: אין תנועה חזרה בכלל?

יהורם אלרון: יש תנועה מעטה של סוחרים, של אנשי עסקים כאלה ואחרים, אבל זה לא מביא לשום שיפור משמעותי במצב הפנימי במדינה, זה דבר אחד.

יהורם אלרון: דבר שני, הנושא החשוב ביותר שדנו בו בפעם שעברה – קיצור תקופת השירות שאינה מוגבלת בזמן – זה עדיין לא בוצע.

יהורם אלרון: אנחנו עדיין לא רואים שיש אינדיקציות בשטח, שיש כוונה לבצע, זה אמור לעבור בחקיקה.

יהורם אלרון: היו שמועות כאלה ואחרות, נוטים לקצר את השירות ולהחזיר למה שהיה פעם, 18 חודשים.

יהורם אלרון: אבל הלכה למעשה זה עדיין לא התבצע.

יהורם אלרון: המצב הכלכלי במדינה לא משופר.

יואב קיש: טוב.

יהורם אלרון: לא רואים עדיין אינדיקציות כלשהן שהמצב הפנימי בתוך המדינה השתפר כתוצאה מהסכם השלום.

יואב קיש: טוב.

יואב קיש: יוסי, אתה יכול לעדכן אותנו על החלטת ועדת השרים בנושא מסתננים מסודן?

 << אורח >> יוסי אדלשטיין: בדיון האחרון שהיה אצל ראש הממשלה עם שר הפנים, שרת המשפטים והיועץ המשפטי לממשלה, גם כמענה לבג"ץ, שהיה עומד ותלוי כנגד המדינה בנושא בקשות של דארפורים להכרה בפליטות, הוחלט שהמדינה תבדוק באופן פרטני את כל מי שנחזה להיות דארפורי.

 << אורח >> יוסי אדלשטיין: החליט ראש הממשלה שיותר הוא לא נותן מעמד הומניטרי לנתיני דארפור כפי שהוא נתן בשנה האחרונה, וכל בדיקה תהיה באופן פרטני לכל אחד.

יואב קיש: מה המשמעות מבחינתכם?

יואב קיש: אתם ערוכים לזה?

 << אורח >> יוסי אדלשטיין: אנחנו הודענו לבג"ץ ב-29 לחודש על ההחלטה של ראש הממשלה.

 << אורח >> יוסי אדלשטיין: יש לנו, נדמה לי, 45 יום להיערך לנושא הזה, ואנחנו עושים את כל ההיערכויות על מנת להתחיל לטפל בסוגיה הזו.

יואב קיש: טוב.

יואב קיש: אני רק רוצה לעבור רגע איתך על נושא הפיקדון.

יואב קיש: בנושא הפיקדון, אני רואה שיש עלייה קלה, אולי 10%, 15%.

יואב קיש: שתי שאלות: 1.

יואב קיש: בפעם שעברה היה סכסוך עבודה שהפריע לנושא של אכיפה בעניין, איפה זה עומד? 2.

יואב קיש: בסוף אנחנו יודעים היטב שיש כמה חברות כוח אדם גדולות שמעסיקות אלפים.

יואב קיש: האם הן נמצאות בתוך המספרים האלה, כן או לא?

יואב קיש: ואם לא, למה לא?

 << אורח >> יוסי אדלשטיין: סכסוך העבודה נפתר בחלוף חגי תשרי.

 << אורח >> יוסי אדלשטיין: בחודש אוקטובר התחלנו בפעילות אכיפה אינטנסיבית לגבי חוק הפיקדון, ואתה כבר רואה את העלייה ב-10%–15% במספר המפקידים בסוגיה הזאת.

 << אורח >> יוסי אדלשטיין: אנחנו כרגע נמצאים בתהליכי חקירה של החברות האלו, של כל המעסיקים האלה.

 << אורח >> יוסי אדלשטיין: חלק מהחומר הועבר לתביעה במחלקה המשפטית אצלנו, על מנת לגבש מדיניות אכיפה ונקיטת צעדים כנגד מי שיימצא שלא הפקיד.

 << אורח >> יוסי אדלשטיין: במקביל, תוך כדי התהליך הזה, כל מקום שמצאנו שהמעסיק ניכה לעובד את הפיקדון, ולא הפקיד אותו, העברנו את זה מיידית למשרד העבודה והרווחה שהם אמונים על נושא של ניכוי שכר, והם מטפלים במקביל במעסיקים האלה.

יואב קיש: מה לגבי חברות כוח האדם הגדולות?

 << אורח >> יוסי אדלשטיין: כולן בפנים.

 << אורח >> יוסי אדלשטיין: אנחנו עושים אכיפה גם על חברות כוח האדם, על מעסיקים, על כולם.

יואב קיש: אנחנו מדברים פה על סדר גודל של כ-6,000 מסתננים שמופרש להם.

יואב קיש: אני מדבר חודשית.

 << אורח >> יוסי אדלשטיין: לא, יש 15,000.

יואב קיש: חודשית.

 << אורח >> יוסי אדלשטיין: זה חודשית אבל זה משתנה.

 << אורח >> יוסי אדלשטיין: בסך בכול יש 15,000 שנפתח להם חשבון פיקדון.

יואב קיש: אבל לא כל חודש מופקד שם.

 << אורח >> יוסי אדלשטיין: אז אני אומר, אז יש כאלה - - -

יואב קיש: אם יש 15,000 חשבונות שמתוכם בממוצע רק ל-6,000 מפקידים.

שונית שחר: זה 6,000 שיכולים להשתנות.

 << אורח >> יוסי אדלשטיין: זה משתנה, לכן אנו אומר שהתחלנו - - -

יואב קיש: כל פעם 6,000 אחרים, אבל מפקידים לשלושה חודשים קדימה או מפקידים לחודש?

 << אורח >> יוסי אדלשטיין: לא, כל חודש אחורה.

יואב קיש: יפה, אז היינו מצפים לראות 15,000 הפקדות, 14,000.

 << אורח >> יוסי אדלשטיין: בסדר, אני אומר - - -

יואב קיש: לא, זה לא בסדר.

יואב קיש: יש לך 15,000 חשבונות, ומתוכם פעילים כ-6,000.

 << אורח >> יוסי אדלשטיין: כבוד היושב-ראש, אני בהחלט חושב שזה לא בסדר.

 << אורח >> יוסי אדלשטיין: ולכן התחלנו במהלך חודש אוקטובר באכיפה אגרסיבית בתחום הזה ואנחנו מה שנקרא - - -

יואב קיש: אני מבקש שתשלח לנו תשובה.

יואב קיש: אני חושב שיש כשלוש חברות כוח אדם גדולות שמעסיקות מסתננים, מעל 6,000 רק הם בינם לבין עצמם, מדובר בינם לבין עצמם על קרוב ל-15,000.

יואב קיש: אני מבקש תשובה, לכו לשלוש החברות הללו ותסבירו לי, לכנסת, למה הם לא מפקידים.

יואב קיש: זה הכול.

יואב קיש: ואז לא נראה 6,000 ולא נראה 12 מיליון, נראה פי שניים ביום אחד.

יואב קיש: אחרי זה תתחילו לעבוד על בתי העסקים הקטנים.

יואב קיש: אבל מה עם השחקנים הגדולים?

 << אורח >> יוסי אדלשטיין: אני מוכן לבדוק את נושא השחקנים הגדולים ותקבל תשובה.

יואב קיש: אני שמח.

יואב קיש: תודה רבה.

יואב קיש: הנושא השלישי, אני רץ רגע רק בשביל לעשות סדר ואחר כך נשמע את הדוברים.

יואב קיש: תן סקירה בבקשה על איסור הוצאת כספי מסתננים מהארץ, על החקיקה, ואחר כך נשמע מה נעשה בעניין הזה.

 << דובר >> גלעד קרן: לפני מספר שנים חוקקנו פה בוועדה ובכנסת סעיפים 7(א) ו-7(ב) לחוק למניעת הסתננות.

 << דובר >> גלעד קרן: 7(א) מדבר על כך שמסתנן לא יוציא רכוש מישראל אלא בעת יציאתו מישראל ובתנאים מסוימים.

 << דובר >> גלעד קרן: הסכומים מוגבלים, יש כל מיני תנאים שרק אם הם מתקיימים הוא יכול להוציא את הכספים, ורק בעת היציאה, והוא אינו יכול לשלוח כספים מהארץ לפרנס את משפחתו לצורך העניין.

 << דובר >> גלעד קרן: סעיף 7(ב) מדבר על איסור של הוצאת כספים עבור מסתנן.

 << דובר >> גלעד קרן: זאת אומרת, אדם שלקח חלק בהעברת כספים של מסתנן למדינה אחרת, גם הוא נאשם בעבירה.

יואב קיש: זאת אומרת, אם מישהו מלבין לו את זה, זה גם אסור.

 << דובר >> גלעד קרן: בדיוק.

 << דובר >> גלעד קרן: זו גם עבירה שנתפסת לדעתי כהלבנת הון, איסור הלבנת הון.

יואב קיש: אוקיי.

אמיר אוחנה: כלומר, עבירה פלילית.

 << דובר >> גלעד קרן: כן.

אמיר אוחנה: הוגשו כתבי אישום?

יואב קיש: הוא צריך לבדוק.

 << דובר >> גלעד קרן: זאת השאלה.

 << דובר >> גלעד קרן: לפחות בשנים הראשונות הדיווח שקיבלנו היה שישנם אפס כתבי אישום.

יואב קיש: ממתי החוק הזה?

 << דובר >> גלעד קרן: לפני מספר שנים, 5–4 שנים.

יואב קיש: מי נציג המשטרה שרוצה להתייחס לזה?

אסף אלמוג: בוקר טוב.

יואב קיש: בוקר טוב, שמך בבקשה?

אסף אלמוג: אסף אלמוג, קצין אח"מ, מרחב יפתח.

יואב קיש: אני מבקש לשמוע קצת מספרים על אכיפה בעניין הזה, איך אתם מתמודדים עם זה, מה הנתיבים שדרכם מעבירים כספים, ומה אתם עושים בשביל למנוע את העברות הכספים.

עובד חוגי: רשות הדואר בישראל.

יואב קיש: כי ברור לכולם שסיבה מרכזית לכך שהם מגיעים לפה זה שהם יוכלו להעביר כספים לאריתריאה, לדוגמה.

אסף אלמוג: קודם כל, אני רוצה לספר שאנחנו הקמנו צוות במחוז תל אביב.

אסף אלמוג: הצוות הזה הוקם ביחידת הונאה תל אביב.

אסף אלמוג: הצוות הוא צוות אכיפה ברמה מחוזית, ויש שולחן עגול של משרדי ממשלה שונים שנכנסו לצוות הזה.

אסף אלמוג: כרגע אנחנו פועלים, הן במישור המודיעיני והן במישור האכיפתי, כנגד מספר גורמים שאני לא יכול לפרט כרגע על החקירה מכיוון שהיא עדיין מתנהלת.

אסף אלמוג: מעבר לכך, בשנים האחרונות בוצעו כמה חקירות.

אסף אלמוג: החקירות הובילו למקור העברת הכספים.

אסף אלמוג: אני גם לא רוצה להיכנס לזה בדיון הפומבי.

יואב קיש: הוגשו כתבי אישום?

אסף אלמוג: לא, לא הוגשו כתבי אישום, מאחר שההליך הזה הוא מאוד מורכב ולא פשוט להוכחה.

אסף אלמוג: אני רק אגיד בראשי פרקים, שחלקו לא נעשה דרך גורמים ישראלים, ולכן האכיפה נגד אלו שמוציאים את הכסף מהארץ היא לא כזו פשוטה.

יואב קיש: אני רק רוצה להבין איך זה עובד.

יואב קיש: נניח שמישהו רוצה להוציא את הכסף הזה.

יואב קיש: למה לא?

אסף אלמוג: כי קל לעלות עליה, וקל לאכוף אותה, והם הבינו.

יואב קיש: אתם עושים את זה?

אסף אלמוג: לא.

אסף אלמוג: ברגע שהתחלנו לאסוף על זה מודיעין, ראינו שהייתה בריחה מהדרך הזו, ובעצם עברו למקורות אחרים.

אורן אסף חזן: הפסקתם לעקוב?

אסף אלמוג: לא הפסקנו לעקוב, פשוט ראינו שהם פונים למקורות אחרים.

יואב קיש: סליחה, אורן, תכף יהיה זמן לשאלות.

יואב קיש: אני רוצה קודם כל להבין.

יואב קיש: אז צ'יינג'ים זו דרך אחת, אילו עוד דרכים יש?

אסף אלמוג: דרך אחרת היא העברה של כספים פיזית.

אסף אלמוג: מוציאים כספים במזומן מהארץ.

יואב קיש: במזומן?

יואב קיש: במזוודות?

אסף אלמוג: במזוודות.

אסף אלמוג: זה לפחות מה שאנחנו יודעים על פי מידע.

אסף אלמוג: כרגע עדיין לא הייתה תפיסה של סכום משמעותי.

יואב קיש: זה נראה לי בעייתי.

יואב קיש: בסוף, צ'יינג'ים זה נראה במירכאות הנתיב הכי הגיוני.

יואב קיש: בא בן אדם, זה כסף שלו, הוא רוצה שזה יגיע לכתובת מסוימת.

יואב קיש: אם עכשיו הוא זקוק למישהו שיעביר לו מזוודה, אז זה צריך להיות בהיקף מספיק גדול, הוא צריך לייחד מישהו שירכז ואז לפזר.

יואב קיש: זה הופך להיות ממש אופרציה.

יואב קיש: זה לא one man show, אז אפשר לעלות על זה.

יואב קיש: אני מנסה להבין רגע, בדרכים האלקטרוניות, במה משתמשים היום חוץ מצ'יינג'ים.

אסף אלמוג: בדרכים האלקטרוניות יש שתי דרכים שהן כרגע המובילות.

אסף אלמוג: האחת היא צ'יינג'ים שהם לא של ישראלים.

אמיר אוחנה: בישראל הם לא חוקיים?

אסף אלמוג: צ'יינג'ים, לא.

יואב קיש: במזרח ירושלים?

אסף אלמוג: הצ'יינגי'ם נמצאים במזרח ירושלים בעיקר.

יואב קיש: אתה אומר שיש לנו עוד סיבה למה צריך לחזק את המשילות שם.

אסף אלמוג: זה אתה אומר, לא אני.

יואב קיש: כן.

אסף אלמוג: יש דבר נוסף שזה הדרך - - -

משה מזרחי: זו הממשלה שלך.

יואב קיש: ויש לי ביקורת קשה על המדינה בזה.

יואב קיש: ביקורת קשה.

שפי פז: - - -

יואב קיש: אז אתה אומר שצ'יינג' במזרח ירושלים – דרך אגב, זה לא רק מסתננים, זה יכול להיות נתיב לכל מיני.

אורן אסף חזן: נתיב לכל דבר אחר.

יואב קיש: הוא לא תחת אחריות ופיקוח שלכם?

אורן אסף חזן: איך יכול להיות?

אסף אלמוג: לא.

אמיר אוחנה: זה בכל מקרה לא תחת פיקוח שלהם.

אמיר אוחנה: זה נושא של איסור הלבנת הון.

אסף אלמוג: - - - המשטרה אז אני לא יכול לענות על זה.

אורן אסף חזן: - - - שוק ההון.

יואב קיש: מה ההבדל מבחינתך בין צ'יינג' ברחוב יהודה הלוי בתל אביב לצ'יינג' במזרח ירושלים?

אסף אלמוג: המשטרה היא לא זו שמפקחת על הצ'יינג'ים, אז קשה לי לענות על השאלה הזו, מה ההבדל והאם הפיקוח נעשה.

יואב קיש: אם נעשית בצ'יינג' עבירה פלילית, מי אמור לפקח על זה?

אסף אלמוג: אנחנו.

אסף אלמוג: אנחנו תוקפים את הכול.

יואב קיש: רק אעשה סדר בשאלה שלי.

יואב קיש: אם יש חשד לעבירה פלילית שמתבצעת בצ'יינג' מסוים, האם יש הבדל בהתנהלות שלכם בין ציינג' ביהודה הלוי בתל אביב לצ'יינג' במזרח ירושלים?

אסף אלמוג: ממש לא.

אסף אלמוג: אין שום הבדל, אנחנו פועלים בכל מקום שמתבצעת שם עבירה.

יואב קיש: יפה, אז כרגע אתה אומר לי - - -

אסף אלמוג: אני אומר שזה יותר מורכב.

יואב קיש: אז אתה אומר לי כרגע שהמסתננים בוחרים את הצ'יינג'ים במזרח ירושלים ועושים עבירה פלילית, לדעתי, בהעברת הכסף משם.

יואב קיש: אני רוצה לדעת איך אתם מתמודדים עם זה.

אסף אלמוג: עם זה התחלתי בפתח דבריי.

ענת ברקו: מזרח ירושלים זה אזור אקס-טריטוריאלי?

אורן אסף חזן: כנראה שכן.

משה מזרחי: מה אתם מתנפלים עליו?

משה מזרחי: הוא מסביר.

יואב קיש: תנו לו לענות.

יואב קיש: חברת הכנסת ברקו, בבקשה.

יואב קיש: שאלתי שאלה ואני מבקש תשובה.

אסף אלמוג: אני חוזר, בתחילת דבריי אמרתי שאנחנו עובדים בכל מקום.

אסף אלמוג: אין לנו בעיה לעבוד במזרח ירושלים ואין לנו בעיה לעבוד בתל אביב.

אסף אלמוג: מבחינתנו זה היינו הך.

אסף אלמוג: המורכבות היא שונה, זה הכול.

יואב קיש: בסדר.

יואב קיש: אז עכשיו שאלתי אותך, בדרכים האלקטרוניות אמרת שהם לא משתמשים בצ'יינג'ים או הולכים לצ'יינגים, ששם זה יותר מורכב, נכון?

אסף אלמוג: אמרתי שזה דבר אחד, ויש דבר נוסף שזה back to back שבו ההוכחה היא הקשה ביותר.

יואב קיש: מה זה back to back?

אסף אלמוג: כאשר בן אדם לוקח כסף ורוצה להעביר את זה למשפחה שלו במדינה זרה, הוא יוצר קשר עם אדם שנמצא במדינה זרה.

אסף אלמוג: האדם שנמצא במדינה הזרה מעביר את הכסף למשפחה שלו, והוא מעביר את הכסף לבן אדם שנמצא בישראל.

אורן אסף חזן: לצ'יינג'.

משה מזרחי: זה עדיין אותו דבר.

אסף אלמוג: לא לצ'יינג'.

יואב קיש: אורן, סליחה.

יואב קיש: חבר הכנסת מזרחי.

יואב קיש: אני רוצה לשמוע איך הוא עושה את זה.

אסף אלמוג: פה נורא קשה לעלות על ההעברה.

יואב קיש: רגע, תסביר לי עוד פעם.

יואב קיש: זה לא צ'יינג' כי אנחנו מדברים על העברה של - - -

אסף אלמוג: העברה פרטית.

יואב קיש: יש קשר בין שני אנשים, אחד באריתריאה ואחד בישראל, שניהם מרכזים ביניהם העברות, אבל איך הם מעבירים?

אסף אלמוג: איך הם מעבירים את הכסף?

אסף אלמוג: הם יכולים להעביר אותו אחר כך בסכומים קטנים או לקנות סחורות ולהעביר אותן.

אסף אלמוג: אבל זו לא העברה מסודרת, אלקטרונית, כמו בצ'יינג'.

אסף אלמוג: זו הדרך השלישית.

יואב קיש: לא הבנתי.

יואב קיש: סליחה, אני מצטער, אני מתעקש איתך.

אורן אסף חזן: הם - - -

יואב קיש: רגע, אורן, אתה עוד לא ממדור חקירות לדעתי.

אורן אסף חזן: לא, יש לי - - -

אורן אסף חזן: אני יכול לתת לכם את כל הפטנטים.

יואב קיש: יש בן אדם בישראל שפתח עסק, צ'יינג' לא חוקי נקרא לו, בסדר?

אסף אלמוג: לא, לא, לא, זה לא זה.

יואב קיש: הוא דואג להעביר כסף לאריתריאה לבן אדם - - -

אסף אלמוג: זה לא צ'יינג' לא חוקי.

יואב קיש: אז לא צ'יינג' לא חוקי.

אסף אלמוג: זה בן אדם שהוא מקבל את הכסף מהתושב הזר בארץ.

יואב קיש: המסתנן.

אסף אלמוג: בדיוק.

אסף אלמוג: הבן אדם הזה מעביר לו סכום של כסף, הוא דואג שיעבירו במדינת המוצא את הסכום הזהה, בקיזוז כמובן - - -

יואב קיש: אבל כסף צריך לעבור.

אסף אלמוג: הכסף לא חייב לעבור.

אסף אלמוג: יכול לעבור שווה-ערך.

אסף אלמוג: אני לא רוצה להיכנס כרגע לפירוט, אבל הם מוצאים את הדרך להעביר נכסים או כספים ביניהם.

יואב קיש: קודם כל, ברור שזו עבירה פלילית.

יואב קיש: זה ברור.

יואב קיש: את הדבר הזה צריך לעצור.

יואב קיש: אתם יודעים להגיד מה היקף הסכומים שעוברים?

אסף אלמוג: אנחנו לא יודעים עדיין להגיד את היקף הסכומים.

אסף אלמוג: אנחנו כרגע בשלב האיסוף.

אורן אסף חזן: מה אתם יודעים להגיד?

אורן אסף חזן: אל תכעס, זה לא אישי נגדך.

אסף אלמוג: ברור שלא.

יואב קיש: אסף, בוא נעשה סדר.

יואב קיש: אתה כרגע מנהל את הדיון איתי.

יואב קיש: אם חברי כנסת רוצים להעיר הערות ביניים, אנחנו לא מתעסקים עם זה.

יואב קיש: כרגע אתה עונה לשאלות שאני שואל אותך.

יואב קיש: השאלה שלי היא כזו: כתבי אישום לא הוגשו.

אסף אלמוג: לא.

יואב קיש: נעצרו אנשים?

אסף אלמוג: כן, אבל בסופו של דבר זה לא הבשיל לידי כתבי אישום.

יואב קיש: את זה הבנתי.

יואב קיש: יש מנגנון, שאתה אומר שדרכו רוב הדברים קורים.

יואב קיש: זה לא בצ'יינג'ים הרגילים, זה בשיטה של איזשהו קשר בין אנשים.

אסף אלמוג: או צ'יינג'ים שנמצאים במזרח ירושלים, לפחות לפי מה שאנחנו רואים כרגע, או בדרך השלישית שפירטתי.

יואב קיש: אני חייב להגיד לך שלשמוע דברים כאלה, שאתם לא יודעים מה היקף התופעה, לא היו כתבי אישום– כשלנו.

יואב קיש: ברור שההתנהלות הזו היא בסכומים מאוד גדולים ובמסות, לפחות אם תצביעו על התופעה.

יואב קיש: ויותר מזה, ואתה אומר לי פה צ'יינג'ים במזרח ירושלים שאתה לא יודע לנטר אותם, זה גם מאוד מדאיג אותי, כי אנחנו מדברים פה על מסתננים ויש פה גם גורמים נוספים שיכולים לנצל את זה.

אסף אלמוג: אני גם אמרתי שיש כרגע פעילות שאני לא יכול לפרט אותה, כי אנחנו כרגע עובדים עליה.

יואב קיש: אבל אנחנו שנים כבר צריכים לעבוד עליה.

יואב קיש: כבר צריכות להיות תוצאות.

אורן אסף חזן: אפשר אולי לבקש ועדת משנה של הוועדה - - -

אסף אלמוג: הצוות הארצי, שמובילה אותו יחידת ההונאה של מחוז תל אביב, כרגע עושה פעילות הן אופרטיבית והן מודיעינית על מספר אובייקטים.

יואב קיש: טוב.

אסף אלמוג: אני מקווה מאוד שיהיה לנו - - -

עובד חוגי: אבל תן לי רגע - - -

יואב קיש: לא, עובד.

יואב קיש: אני אתן לך לדבר, לא עכשיו.

יואב קיש: יש גם חברי כנסת.

עובד חוגי: לגלות לכם סקופ.

אסף אלמוג: חשוב לנו להאריך את הוראת השעה, כי היא זו בעצם שנותנת - - -

יואב קיש: מתי היא מסתיימת?

אסף אלמוג: ב-13 בדצמבר.

יואב קיש: מה?

יואב קיש: זו הוראת שעה שמסתיימת ב-13 בדצמבר ולא התחלנו להעביר?

יואב קיש: איפה משרד הפנים פה?

יואב קיש: לשכת האוכלוסין, אתם יודעים שהחוק הזה, מה, זה החוק הזה - - -

קריאה: עובדים על זה והיה דיון אצל השר לביטחון פנים.

יואב קיש: אבל יש את היועצים המשפטיים שהם שומרי הסף.

יואב קיש: הם יחליטו עכשיו אם זה מתאים או לא מתאים.

יואב קיש: אני מבקש לקבל משר הפנים עדכון.

יואב קיש: מי פה נציג משרד המשפטים?

אביטל שטרנברג: לעניין הזה זו לילך.

יואב קיש: לילך?

יואב קיש: ומי זה נציג משרד הפנים?

יואב קיש: יוסי, אתה?

יואב קיש: זה חוק של משרד הפנים או של בט"פ?

יואב קיש: של מי החוק?

 << אורח >> יוסי אדלשטיין: כבוד היושב-ראש, זה חוק של שר הפנים, התקיימה ישיבה אצל השר לבט"פ לפני כ-10 ימים.

 << אורח >> יוסי אדלשטיין: במסגרתה הסוגיה הזו נבחנה והוא פנה לשר הפנים וביקש להאריך את - - -

יואב קיש: גלעד, תכין הצעת חוק פרטית – זה הכי מהר – להאריך את התוקף בשלוש שנים, תחתים פה, נראה לי שהרבה חברי כנסת יצטרפו.

יואב קיש: אתם תעשו את ההליך שלכם ואנחנו נראה מי יספיק עד – כמה?

יואב קיש: 12 בדצמבר?

בוסנה מהרט דסה: 13 בדצמבר.

יואב קיש: זה פשוט לא יאומן.

יואב קיש: לא יאומן.

ענת ברקו: אפשר, ביי דה ווי - - -

יואב קיש: הוראת השעה תפוג ולא יהיה לנו שום כלי.

יואב קיש: לא הגשנו שום כתב אישום ואנחנו לא מצליחים לדעת כמה כספים, והוראת השעה – אחרי כמה שנים הייתה הוראת השעה?

בוסנה מהרט דסה: בשנה שעברה אנחנו הארכנו בשנה.

בוסנה מהרט דסה: החוק הראשוני חוקק ב-2013, מאז הוא הוארך פעמיים, פעם אחת ב-2014 ואחר כך בשלוש שנים נוספות.

עובד חוגי: הם מעבירים את הכסף דרך רשות הדואר.

יואב קיש: זה פשוט לא יאומן, לא יאומן.

יואב קיש: תודה.

עובד חוגי: זה מונח לכם מול העיניים.

יואב קיש: עובד, זה מפריע.

יואב קיש: משרד המשפטים, תנו לנו עדכון.

משה מזרחי: זה חשוב מה שהוא אומר.

יואב קיש: אבל רגע, אני אתן לך לדבר, אל תתפרץ.

יואב קיש: אתה לא רוצה שיתפרצו לדברים שלך, אז די.

יואב קיש: משרד המשפטים, בבקשה.

לילך וגנר: לפני כשבוע קיבלנו פנייה מהמשרד לביטחון פנים בבקשה להאריך את הוראת השעה, וביקשנו מהם נתונים או חוות דעת או מתווה לאכיפה כדי לראות שבאמת - - -

אורן אסף חזן: יש טעם.

לילך וגנר: למרות שהיא הייתה בתוקף די הרבה שנים, לא היה שום כתב אישום.

לילך וגנר: וגם, כמו שהבנתי מהרשות לאיסור הלבנת הון, בשנים האחרונות אין מידע קונקרטי שהיווה בסיס לחקירה כלשהי.

לילך וגנר: אז כדי שתהיה לנו תשתית להארכת הוראת השעה אנחנו צריכים נתונים, מתווה, חוות דעת של המשטרה.

לילך וגנר: בינתיים אנחנו מחכים.

ענת ברקו: אז החלטתם שלא צריך?

לילך וגנר: לא, אנחנו מחכים לקבל את הנתונים.

ענת ברקו: לא קיבלתם, אז החלטתם על דעת עצמכם - - -

אורן אסף חזן: חברת הכנסת ברקו, הם יכולים להחליט - - -

לילך וגנר: אנחנו לא החלטנו על דעת עצמנו, לפני כשבוע קיבלנו פנייה - - -

יואב קיש: טוב, הבנתי, תודה.

לילך וגנר: אנחנו צריכים לבחון אותה.

יואב קיש: אנחנו, חברי הכנסת, נקדם חקיקה פרטית, ונריץ את זה הכי מהר שאפשר.

יואב קיש: חבר הכנסת משה מזרחי, בבקשה, זכות הדיבור שלך.

בני פרץ: לשעבר.

יואב קיש: לא לשעבר, בהווה.

יואב קיש: אנחנו מברכים אותך, משה, שזו הפעם הראשונה שאתה מופיע בוועדה הזו בראשותי ונושא דברים.

יואב קיש: בבקשה, חבר הכנסת משה מזרחי.

משה מזרחי: תודה רבה.

אורן אסף חזן: היית צריך להביא עוגה.

יואב קיש: חבר הכנסת משה מזרחי, בבקשה.

משה מזרחי: אני אגיד לכם למה אני באתי הנה, אדוני היושב-ראש.

משה מזרחי: אני הייתי פה בקדנציה שבה החקיקה הזו התגלגלה כאיזשהו כלי שאמור היה לסייע ולדחוק, בוא נגדיר את זה ככה, את הפליטים / מהגרים / מחפשי עבודה וכולי וכולי – שלא נתקוטט על זה פה.

משה מזרחי: והנה אני פה – אחרי 2013 החקיקה הזו נכנסה לתוקף – ואני רואה את החברים שלנו מדרום תל אביב עדיין יושבים פה, ואת כל ההרכב המלא, כאילו לא קרה שום דבר מאז.

משה מזרחי: מה זה אומר?

משה מזרחי: שהצלחנו עם החקיקה הדרקונית הזו לפתור לכם את הבעיות, חברינו משכונות דרום תל אביב?

ענת ברקו: זה לא לכם, זה לנו.

יואב קיש: חברים, נא לא להפריע.

יואב קיש: המשך, חבר הכנסת מזרחי, מקשיבים לך.

משה מזרחי: הם פה.

משה מזרחי: אני רוצה רק להגיד שבסופו של דבר אנחנו בסוף כן נדחקים לפינה הזו שבה אנחנו, שהיינו בין הראשונים שחתמו על האמנה להסדרת מעמדם של הפליטים, בסוף אחרי מאבקים קשים אנחנו צריכים להתחיל לנהוג כאומה מתוקנת ולבחון את מעמדם כמו שצריך.

יואב קיש: סליחה, הבא שמוחה כפיים תוציאו אותו החוצה בבקשה, תודה.

יואב קיש: סדרנים, בסדר?

משה מזרחי: מ-2013 באמת היה מאבק קשה לעשות הכול כדי לא לבדוק אפילו PRIMA FACIE.

אורן אסף חזן: - - -

משה מזרחי: תן לי לגמור לדבר.

אורן אסף חזן: כנראה אני חולם או שלא שמעתי טוב.

יואב קיש: חבר הכנסת חזן, כנראה הוא חושב אחרת ממך.

יואב קיש: תן לו לסיים את דבריו.

משה מזרחי: לא, יש בשורות טובות, הנה עכשיו מבקשים לבדוק – נכון אני אומר?

משה מזרחי: – זו החלטת הממשלה לבדוק את מעמדם כהלכה.

יואב קיש: חבר הכנסת משה מזרחי, בבקשה, שתי דקות לסיים.

משה מזרחי: החקירה הנגדית שאתה עשית לאנשי המשטרה – הם לא הפתרון.

יואב קיש: רגע, למה זו חקירה נגדית?

יואב קיש: אני רציתי לדעת מה קורה.

משה מזרחי: אני אומר את זה במירכאות.

אורן אסף חזן: אולי אדוני לא ישב מספיק זמן בממשלה כדי להבין מה זה - - -

יואב קיש: אורן, אורן, אל תפריע.

משה מזרחי: תן לי לסיים.

משה מזרחי: חבר'ה, באנו לצעוק פה?

יואב קיש: אני לא צריך את העזרה שלך, אורן.

יואב קיש: תודה.

אורן אסף חזן: אני נהנה לעזור לך.

יואב קיש: לא צריך.

משה מזרחי: תהיה לך הזדמנות.

משה מזרחי: בוא, תצעק עם עצמך, רק תן לי לסיים.

משה מזרחי: לא התכוונתי במובן השלילי.

משה מזרחי: אבל התעמקת, כי זו פעילות שנוגעת להברחת הכספים של המסתננים.

יואב קיש: אמת.

שפי פז: אבל זו הסיבה.

יואב קיש: שפי, את הבאה בתור.

משה מזרחי: די, מה הסיפור שלכם?

אורן אסף חזן: - - -

יואב קיש: אורן, די, אני קורא לך לסדר בפעם הבאה.

יואב קיש: מספיק.

משה מזרחי: תנו לדבר ואחרי זה תתבטאו כמו שאתם רוצים.

משה מזרחי: באותה מידה אני רוצה להגיד לך, שהוא היה צריך לתת לנו תשובות קצת יותר מעמיקות לגבי העושק של העובדים המהגרים.

משה מזרחי: אז קיבלנו תשובות כלליות.

יואב קיש: אני מסכים איתך ש - - -

משה מזרחי: והפער הבלתי-נתפס והכספים שנגזלים, אני קראתי את הדוח.

משה מזרחי: מה שקשור אליהם, בזה אנחנו מחפפים.

משה מזרחי: מה שקשור אלינו - - -

עובד חוגי: אוהו כמה שאתה טועה.

יואב קיש: לא, לא.

יואב קיש: נא לסיים.

משה מזרחי: רק שאלה אחת יש לי, אני רוצה שהוא יענה לי, בסדר?

יואב קיש: כן.

משה מזרחי: המנגנון שאתם הולכים לקיים אותו כדי לבחון את הבקשות, לכמה בקשות פר חודש הוא אמור להספיק?

משה מזרחי: אבל תענה לי על זה.

יואב קיש: רק רגע, לפני שאתה עונה.

יואב קיש: אני רוצה להגיד לדבריך, חבר הכנסת משה מזרחי, שבנושא חוק הפיקדון – התופעה של מעסיקים שלוקחים ולא מפקידים היא חמורה מאוד בעיני.

יואב קיש: המוטיבציה פה היא זהה.

יואב קיש: אין פה שני צדדים בחוק הפיקדון, כי אנחנו רוצים שיהיה שם כמה שיותר כסף, שיהיה אינטרס כלכלי לעזוב את הארץ.

יואב קיש: ואני לא מוכן לראות איך עושקים אותם, אומרים שלוקחים מהם ולא מפקידים.

יואב קיש: במקום הזה אין בינינו ניגוד אינטרסים.

יואב קיש: אתה לא היית פה בישיבות קודמות, אבל אותה חקירה נגדית, במירכאות – זו לא הייתה חקירה, זו הייתה עבודה פרלמנטרית – נעשתה גם אותו דבר.

יואב קיש: שאל גם את יוסי, יש לו אולי כמה שערות לבנות שאני אחראי להן.

יואב קיש: הם באים לכאן כל חודשיים ומדווחים ונבחנים על זה, ובמקום הזה אין פה אבחנה בינינו.

יואב קיש: יוסי, אנא הכן תשובה לגבי כמה בקשות ואיך ההיערכות שלכם 45 יום - - -

משה מזרחי: זה עדיין אבי חימי?

 << אורח >> יוסי אדלשטיין: במסגרת הדיון בבג"ץ אנחנו התחייבנו שתוך 45 יום אנחנו נציג לבג"ץ תוכנית, כולל מכסות שאנחנו נעמוד בהן.

יואב קיש: אז עוד אין לו, הוא מכין את זה.

 << אורח >> יוסי אדלשטיין: אנחנו כרגע נמצאים בהכנה.

יואב קיש: שפי, בבקשה.

אורן אסף חזן: 45 יום לבג"ץ - - -

יואב קיש: זכות הדיבור לשפי פז.

יואב קיש: חברים, לא להפריע.

יואב קיש: אני אומר לכל מי שהולך להפריע לה עכשיו, שהיא תמשיך לדבר עד שיהיו לה שלוש דקות לדבר בשקט בלי הפרעה.

יואב קיש: בבקשה.

שפי פז: תודה רבה, יואב.

שפי פז: אני רוצה לעשות פה איזושהי הפסקה של שלוש דקות מהדיון הזה, משום שאני שומעת את טחינת המים הזו כבר חמש שנים.

שפי פז: אתם תמשיכו לטחון פה מים, תמשיכו לשאול שאלות, תמשיכו לא לקבל תשובות, תמשיכו לא לקבל נתונים.

שפי פז: אני רוצה לדבר על משהו אחר לגמרי.

שפי פז: כי בזמן שאתם יושבים פה ומבלבלים את המוח, שוכבת בבילינסון אישה.

שפי פז: האישה הזו – אולימפיה חביב – שוכבת עם מוות מוחי.

שפי פז: היא לא תקום, היא תמות.

שפי פז: הדבר היחיד שמחזיק אותה עכשיו אלו המכונות.

שפי פז: האישה הזו הלכה בשוק בנתניה לפני שלושה שבועות.

שפי פז: לא בדרום תל אביב, אני רוצה שתשימו לב – הפיזור שאתם כל כך אוהבים לדבר עליו.

שפי פז: לא בדרום תל אביב, בשוק בנתניה.

שפי פז: הגיע אריתראי בן 36, שנמצא כבר שמונה שנים בארץ.

שפי פז: הבן אדם הזה החליט שהיא מוצאת חן בעיניו או אני לא יודעת מה ותקף אותה.

שפי פז: הוא לא הסתפק בזה שהוא ניסה לאנוס אותה, היא התנגדה, הוא הטיח את הראש שלה בקרקע.

שפי פז: והוא לא הסתפק בזה שהוא הטיח את הראש שלה בקרקע, הוא לקח בלוק ודפק לה בראש פעם אחר פעם אחר פעם, עד שהמוח שלה הפך לדייסה.

שפי פז: היא תמות.

שפי פז: אני הייתי אתמול חצי יום בלוד בבית המשפט המחוזי.

שפי פז: האנשים שם, המשפחה שלה, ואני רוצה שתבינו דבר אחד, אתם חייבים כבר להבין את זה סוף-סוף.

שפי פז: יושבים פה נציגי עמותות הסיוע וכדומה.

שפי פז: הסיפור הוא נורא פשוט, נורא פשוט, הפריבילגים אוהבים את המסתננים, השכבות הנמוכות הן הקורבנות.

שפי פז: כי מעולם לא דפקו את הראש למישהי שקוראים לה ליכטנשטיין וכדומה.

שפי פז: זה תמיד חביב, וזה תמיד גלילי, וזה תמיד נשים מזרחיות מהשכבות הכי נמוכות.

שפי פז: הנשים בנתניה בטירוף.

שפי פז: הן טוענות שהן לא יכולות להתקרב לאזור השוק.

שפי פז: אני לא אדבר על זה, ויהיה משפט, והבן אדם הזה כבר בונה קו הגנה של אי-שפיות, ותאמינו לי שהוא לא יישב דקה אחת בכלא.

שפי פז: אנחנו ראינו אותו אתמול.

שפי פז: ראינו את המבט בעיניים, ראינו את ההתנהלות.

שפי פז: אגב, אני לא מבינה– זו הפעם הראשונה בחיי שראיתי עצור מובא להארכת משפט לא אזוק.

שפי פז: לא ראיתי את זה.

שפי פז: אנחנו מובאים אזוקים להארכות המשפט.

קריאה: אני הייתי אזוק שם.

שפי פז: הוא היה אזוק שם, בדיוק.

שפי פז: וזה תמיד אותו הדבר, תמיד.

שפי פז: ועכשיו אני רוצה להגיד משהו, ואתם תחזרו אחר כך לדיון היפה שלכם.

שפי פז: אני רוצה, בשם אולימפיה חביב והמשפחה שלה ההרוסה והמפורקת, להגיד תודה לכמה אנשים.

שפי פז: אני רוצה להגיד קודם כל תודה לממשלת ישראל, שמאפשרת את המחדל והפשע הנוראי הזה כבר יותר מ-10 שנים, ולא מעניין אותי כרגע מי ניסה ומי ניסה, גם הם יקבלו תודה.

שפי פז: אני רוצה להגיד תודה למשטרת ישראל, שלא רק שלא אוכפת את החוק, אלא גם מסרבת לשחרר נתוני פשיעה, ומאפשרת את האשליה שאין פשיעה.

שפי פז: באיזו טענה הם מסרבים?

שפי פז: לא לפגוע ברגשות האוכלוסייה הפושעת וחשש להפרת הסדר הציבורי.

שפי פז: הם פוחדים שאנחנו נדע את האמת ונצא לרחובות.

שפי פז: אני רוצה להגיד תודה לכל עמותות המסתננים שמתאבדות עבור האנשים האלה שאחר כך באים ואונסים, ורוצחים אותנו, והורסים את הזהות שלנו.

שפי פז: תקשיבו, אנחנו היינו בבחירות לא מזמן.

שפי פז: עומד מולי בן אדם שקיבל מעמד מהמדינה, אדם שנכנס לפה שלא כחוק, קיבל מעמד מהמדינה, והוא אומר לי: "אנחנו היינו ואתם תתרגלו לזה", תקשיבו טוב.

שפי פז: מחר זה יהיה: "אנחנו המדינה", כבר אני גומרת.

שפי פז: תודה לעמותות.

שפי פז: תודה למעסיקים שהפכו אותם לכוח כלכלי.

שפי פז: תודה לכל משכירי הדירות שעושים קופה על חשבון השכנים שלהם.

שפי פז: תודה לכל האידיוטיים השימושיים שחושבים שהם יקומו בבוקר והם ירגישו נפלאים כיוון שהם דופקים אנשים אחרים ועל חשבונם הם מרגישים נפלא.

שפי פז: תודה לאריה דרעי שנותן לחבר'ה האלה מעמד, ותודה לאל שעצרנו את הטירוף הזה של לתת מעמד ל-3,000 דארפורים בלי שום בדיקה.

שפי פז: ואחרון חביב, תודה גם לכחלון שמונע את חקיקת פסקת ההתגברות.

שפי פז: ושוב, אלו אנשים שאמורים להיות שלו.

שפי פז: תודה.

יואב קיש: תודה.

יואב קיש: ביקשתי לא למחוא כפיים.

יואב קיש: סדרנים, אני אומר לכל הקהל פה, לא מוחאים כפיים, והבא שיעשה זאת, לא מעניין אותי, יהיה בחוץ.

יואב קיש: שפי, דברים קשים.

יואב קיש: אני ער לביקורת, ואני מודה שנגעת ללב גם באמירות שלך.

יואב קיש: אני לפחות אומר לך שאני נלחם פה בכל כוחי.

יואב קיש: ואני מסכים איתך, זו קצת הרגשה של לטחון מים, ובמידה מסוימת, אני לא גר בדרום תל אביב, אבל הסיפור הזה, גם עם האלימות בנתניה - - -

שפי פז: זה שדרות, זה נתניה, זה פתח תקווה, זה אילת, זה לא רק דרום תל אביב.

שפי פז: תבינו כבר.

יואב קיש: נכון, תודה רבה.

שפי פז: זה יגיע גם אליהם בסוף.

יואב קיש: חבר הכנסת אמיר אוחנה, בבקשה.

אמיר אוחנה: תודה, אדוני.

אמיר אוחנה: את הדברים הכואבים האלה אנחנו שומעים כבר שנים.

אמיר אוחנה: באמת כל מי שעוסק בנושא שבע כבר מלשמוע הבטחות.

אמיר אוחנה: אני הייתי רוצה לשמוע, אדוני, אני לא יודע אם זה במסגרת הדיון הזה, הייתי רוצה לשמוע באמת איך מתקדמים המגעים עם המדינה השלישית בעקבות שינויי המצב המשפטי שם, ומה התוכנית.

אמיר אוחנה: איך אנחנו הולכים להוציא מפה את עשרות אלפי המסתננים שנמצאים כאן?

אמיר אוחנה: זה לא עובד, סליחה, הפיקדון הזה זה לא עובד, לא אוכפים את זה כמו שצריך, לא מצליחים לפקח על זה, אני שומע פה שמעבירים חבילות בדואר עם כסף.

עובד חוגי: דרך דואר ישראל.

אמיר אוחנה: רשות הדואר, דואר ישראל.

אמיר אוחנה: זה לא עובד.

עובד חוגי: אתם עושים חוקים שאי-אפשר לאכוף אותם.

אמיר אוחנה: מה התוכנית?

אמיר אוחנה: זה מה שאני רוצה לשמוע, מה התוכנית.

יואב קיש: טוב, תודה.

משה מזרחי: אמיר, איזו תוכנית - - - ביחד עם האו"ם?

קריאות: - - -

אורן אסף חזן: - - -

שפי פז: - - -

יואב קיש: טוב, אני קורא לסדר, הבא שמפריע ייקרא לסדר.

ענת ברקו: - - - מה לעשות?

אורן אסף חזן: - - -

יואב קיש: אורן, אני קורא אותך לסדר פעם ראשונה.

שפי פז: - - -

משה מזרחי: - - - אתה צודק.

יואב קיש: חבר הכנסת מזרחי, אתה נקרא לסדר פעם ראשונה.

יואב קיש: מזרחי, אני קראתי לך לסדר פעם ראשונה.

יואב קיש: לך ולאורן, מספיק.

משה מזרחי: רשמתי.

יואב קיש: יפה, ואתה גם תצא החוצה אם תמשיך ככה.

משה מזרחי: לא, אני אומר שזכיתי.

יואב קיש: לא להפריע, די.

יואב קיש: עכשיו אנחנו עוברים לעובד חוגי.

יואב קיש: בבקשה.

יואב קיש: זה ח"כ, דובר, ח"כ, דובר.

יואב קיש: בבקשה, עובד.

עובד חוגי: אני באמת מעריך את הדאגה שלך, ואני יודע שבאמת זה חשוב לך.

עובד חוגי: אבל אתה יודע, אני כבר איזה שמונה שנים או תשע שנים בא לפה, ואני רואה את כל האנשים שמקבלים שכר, מקבלים כסף, שהתפקיד שלהם הוא לעזור לנו – זה הפקידים.

עובד חוגי: ומה שאני רואה זה שהם באים לפה ויושבים נינוחים, ובכל פעם שואלים אותם שאלות והם עונים תשובות.

עובד חוגי: ואחר כך בא עוד איזה דיון, ואחר כך עושים איזה חוק, ועד שעושים את החוק אז מגישים בג"ץ ובג"ץ פוסל.

עובד חוגי: אז באמת, במשך שמונה השנים האלה מה שאנחנו סובלים.

עובד חוגי: דרך אגב, אותה גברת, החלמה מהירה - - -

שפי פז: היא לא תחלים.

עובד חוגי: לא צריך ללכת הרבה.

עובד חוגי: לכו למרכז נפגעות אונס בתחנה המרכזית.

עובד חוגי: לכו לשם.

עובד חוגי: למה אתם מחפשים לי ME TOO?

עובד חוגי: ההוא אמר למישהי: "את יפה, לא יפה, כן יפה".

עובד חוגי: תיגשו בבקשה לתחנה המרכזית, מרכז לנפגעות אונס, לכו תראו מה קורה לנשים שם.

עובד חוגי: זה לא אונס, ההרגל הזה עם הבלוק לדפוק בראש זה לא רק בן אדם שבא לאנוס.

עובד חוגי: כשבן אדם לוקח בלוק ודופק למישהי בראש, זה כבר לא אונס.

עובד חוגי: אז מה אתם מדברים איתי בכלל על אונס?

עובד חוגי: אני פה קורא לראש הממשלה, אני כאיש ליכוד, אם פסקת ההתגברות לא תעבור, אני כאיש ליכוד, חבר מזכירות ליכוד – שכחתי מהליכוד.

עובד חוגי: אני אומר לך בשיא הכנות.

עובד חוגי: מספיק.

עובד חוגי: לא? תפרקו את הממשלה.

עובד חוגי: לא? תפרקו את הממשלה.

יואב קיש: טוב, תודה.

עובד חוגי: לא יכול להיות, ואתה יודע את זה טוב מאוד, אני פניתי אליך בדיוק בתחילת הקדנציה, אתה זוכר שבאתי להחתים אותך על פסקת ההתגברות.

עובד חוגי: הרי כל חוק שאתם עושים, יש לנו את בג"ץ.

עובד חוגי: אז תנו לבג"ץ בבקשה שיכתבו את החוקים, ואתם רק תרימו אצבע.

עובד חוגי: הרי מה שקרה פה, זה דבר מטורף מה שקורה לנו.

עובד חוגי: אין חוק שלא הייתי שותף בו בנושא המסתננים, כולל הפיקדון.

עובד חוגי: אז גדעון סער העביר את זה, שר הפנים.

עובד חוגי: אמרתי לו: אתה עושה חוק שאי-אפשר לאכוף אותו.

עובד חוגי: למה?

עובד חוגי: הם באים לדואר ישראל, שולחים למשפחה שלהם מגבות, בתוך המגבות שמים כסף ושולחים.

עובד חוגי: הרי פה בדואר ישראל לא בודקים מה שולחים, מה מגיע לשם.

עובד חוגי: אז הקמתם יחידה, בכל החקירות, במשרד המשפטים, בחוקים – חארטה.

עובד חוגי: אחי, זה חארטה, אתם עובדים על עצמכם.

עובד חוגי: אתם כנראה מנותקים ממה שקורה בשטח.

עובד חוגי: אני מזמין כל אחד ואחת מכם לא לבוא לסיור, תבואו אני אסדר לכם דירה, תבואו חודש ותראו איך החיים מתנהלים, ורק אחרי החודש תעשו את החוקים.

עובד חוגי: מה שקורה זה הזוי.

יואב קיש: תודה.

יואב קיש: נמצאת פה גם שולי מועלם, אנחנו הגשנו ביחד פסקת התגברות בגלל שפוליטית כולם אמרו שהם יסכימו רק לפסקה צרה.

יואב קיש: אני בסוף ויתרתי, וגם שולי הבינה שזה לא יקודם כי יש בעיה משפטית עם זה שזה צר.

יואב קיש: אני מגיש עכשיו, ממש בימים אלה, ביום ראשון זה יעלה לוועדת שרים לחקיקה, פסקת התגברות רחבה שתכניס ואמורה לפתור בכלל את כל ההתנהלות בעניין הזה.

שלמה מסלאווי: אתה יודע שזה לא יעבור.

יואב קיש: אני לא יודע אם זה לא יעבור, אני חושב שיש פה דינמיקה - - -

שפי פז: זה לא יעבור.

יואב קיש: אני לפחות עושה את המלחמה שאני יודע לעשות.

שפי פז: יעברו עוד חמש שנים - - -

יואב קיש: אני עושה את המלחמה - - -

אורן אסף חזן: - - - ולחשוף את הפרצוף האמתי של חברי הממשלה שצוחקים על התושבים - - -

יואב קיש: אני עושה את המלחמה שאני יודע לעשות.

יואב קיש: חברת הכנסת ענת ברקו, בבקשה.

ענת ברקו: תודה, אדוני היושב-ראש.

אורן אסף חזן: אתה לא הקשבת לי - - -

עובד חוגי: אני לא הקשבתי?

ענת ברקו: אורן.

שפי פז: שום חוק לא יפתור את זה - - -

ענת ברקו: תודה, אדוני היושב-ראש.

שפי פז: שום חוק לא יפתור את זה.

שפי פז: עובדה שכן.

ענת ברקו: והאינדיקציה של אונס נשים היא אינדיקציה לחוסר הביטחון הבולט ביותר.

ענת ברקו: במקום שנשים לא יכולות להסתובב, המקום הזה הוא מופקר, הוא לא בטוח, והוא מסוכן לכל אזרחי מדינת ישראל.

ענת ברקו: אני לפני חודש נקלעתי לדיון, היה דיון P TO P בבונדסטאג ישבנו לדיון על איחוד משפחות של מסתננים.

ענת ברקו: מי שלא מבין שהבעיה הזו תהיה בכייה לדורות וצריך לשים לה סוף היום, אתמול, לא מבין בפני מה אנו עומדים.

ענת ברקו: היחידים שהשתמשו בפסקת ההתגברות היו מפלגת העבודה לפני הסכם אוסלו.

ענת ברקו: רבין, זכרונו לברכה, מצא לנכון להשתמש, ולא הייתה שום בעיה.

ענת ברקו: אף אחד לא יצא נגד זה.

ענת ברקו: אנחנו חייבים לעשות את זה, וכולנו חייבים לעשות את זה.

שפי פז: ענת, אבל אתם - - -

ענת ברקו: את תתני לי לסיים, שפי, את לא תפריעי לי, ברור?

יואב קיש: שפי, תני לה לסיים.

שפי פז: ברור.

ענת ברקו: הסרת הסנקציות של ארצות הברית מאריתריאה כעת סביב הנושא של אל-שבאב בסומליה – אני יודעת שזה נושא שלא עלה.

ענת ברקו: אני לא יודעת אם אתם מודעים לזה, אתם מודעים לזה?

ענת ברקו: אתם מודעים לזה, יוסי?

ענת ברקו: הסרת הסנקציות של ארצות הברית מאריתריאה, והתפקיד של אריתריאה כיושבת-ראש הוועדה לזכויות אדם באו"ם לשלוש השנים הקרובות, בהחלט לא מעידות על בעיה שם שאנשים לא יכולים לחזור לשם.

ענת ברקו: אז אנחנו לא מדינה קולטת עריקים.

ענת ברקו: תארו לעצמכם שפתאום לנו יש גיוס חובה, ואחר כך 30 שנות מילואים, חיילים יחליטו שהם צריכים מקלט והכרה כפליטים אם לא בא להם לשרת.

ענת ברקו: זה לא ענייננו, אנחנו לא יכולים לפתור את בעיות העולם.

ענת ברקו: הדבר הנוסף, זה סותר את חוק הלאום ואת המשמעות של חוק הלאום.

ענת ברקו: כל הנושא הזה של הסכם השלום עם אתיופיה, הסרת הסנקציות של ארצות הברית, זכות הרוב שעולה על זכותו של המיעוט במקרה הזה, וגם הנושא של פסקת ההתגברות שהשתמשו בה פעם אחת על ידי מפלגת העבודה, אין שום חשש שאנחנו נעשה את זה ונדאג לזה שכשאנחנו מחוקקים חוקים הם גם ייאכפו.

ענת ברקו: ולא להתחבא מאחורי כל מיני אזורים אקס-טריטוריאליים, שהאכיפה בהם היא דלה.

ענת ברקו: המשטרה צריכה לחתור למגע במקומות שיש בהם בעיות ופשיעה וקונפליקט, ולא לצאת מהאזורים האלו לכל מיני מקומות בעייתיים.

יואב קיש: נא לסיים.

ענת ברקו: אני גם שמעתי שיש הגנה משפטית לכולם?

שפי פז: סנגוריה ציבורית הם מקבלים.

ענת ברקו: סנגוריה ציבורית?

ענת ברקו: אגב, אני רוצה להגיד לך, אדוני היושב-ראש, אתה יודע, נכי צה"ל - -

אורן אסף חזן: הלומי קרב לא, מסתננים כן.

אורן אסף חזן: אחלה מדינה יש לנו.

ענת ברקו: - נכי צה"ל לא זוכים להגנה משפטית חינם.

ענת ברקו: נכי צה"ל לא מקבלים הגנה משפטית חינם.

ענת ברקו: אני רוצה שכולם ישמעו את העניין הזה.

שפי פז: יש להם יופי של הגנה.

ענת ברקו: משהו לא טוב קורה כאן, שהוא נוגד את השכל הישר.

אורן אסף חזן: ברקו, את ממפלגת שלטון.

ענת ברקו: נוגד את השכל הישר.

יואב קיש: טוב.

אורן אסף חזן: אנחנו מפלגת שלטון.

יואב קיש: אורן, אתה בקריאה שנייה, מספיק, אל תפריע, אני אוציא אותך.

יואב קיש: נא לסיים.

ענת ברקו: אנחנו ניאבק בזה מעל לכל במה, ואנחנו נילחם שכל העובדות שאני ציינתי כאן - -

שפי פז: תפסיקו להילחם.

ענת ברקו: - - כולל הדבר האחרון שקרה של הסרת הסנקציות של ארצות הברית, שזה עוד איזה מכשול שאמרו שהוא בדרך לשם – רוב האנשים לא היו מודעים לזה, אני עוקבת אחרי זה מאוד מקרוב, וגם שוויצריה כרגע מטפלת בנושא הזה.

ענת ברקו: אריתריאה, לא יכול להיות שיש מצב כזה שנוסעים לחופשות באריתריאה, חוזרים, מטיילים.

עובד חוגי: שולחים כסף לשם.

ענת ברקו: שולחים לשם כסף.

ענת ברקו: ברור לנו, חוגגים את ימי העצמאות עם השגריר.

ענת ברקו: יש עוד נושא שכדאי להגיד אותו באמת, כמשפט סיום.

ענת ברקו: אני מציעה שכל טיסה שמגיעה היום מאריתריאה לא תקבל אישור נחיתה כאן.

ענת ברקו: היה מקרה כזה בניגריה של אי-שיתוף פעולה של השגריר עם אישה שהייתה אמורה להיות מגורשת, ועיכבו כאן מטוס שלם באישור שר הפנים – היה לו אומץ באותו זמן – עיכבו מטוס שלם, ותוך שנייה הוסדר מעמדה והיא גורשה מהארץ.

ענת ברקו: אני מציעה לחסום את הגבול עם אריתריאה.

ענת ברקו: אגב, לא רק עם אריתריאה.

יואב קיש: אין גבול.

יואב קיש: את מתכוונת לחסום את הטיסות.

ענת ברקו: כן.

ענת ברקו: לחסום את הטיסות.

ענת ברקו: גם עם אוקרינה, גם עם גיאורגיה – שאנשים נכנסים מאז שיש פטור מוויזה – ולהבין שמדינת ישראל הפכה להיות יעד אטרקטיבי להגירה.

ענת ברקו: ואם אנחנו רוצים לשמור על המדינה הזו ועל זהותה, אנחנו צריכים להילחם על זה יום-יום וגם להביא חוקי הגירה שמתאימים לעידן הזה, ולא כאלה שלא מחזיקים מים.

יואב קיש: תודה רבה.

שפי פז: הכול נכון חוץ מהעובדה שהיא מתעלמת מזה שהיא מפלגת השלטון.

יואב קיש: שפי, מספיק.

יואב קיש: יונתן יעקובוביץ מהמרכז למדיניות הגירה ישראלית, בבקשה.

יונתן יעקובוביץ: תודה, אדוני היושב-ראש.

יונתן יעקובוביץ: אני רוצה באמת לברך את המדינה על זה שהיא החליטה סוף-סוף לאמץ עמדה קצת יותר עדכנית על סודן.

יונתן יעקובוביץ: אבל צריך להזכיר שהדוח הבריטי הראשון יצא באוגוסט 2016, לפני יותר משנתיים, ורק היום, לפני שבועיים, פתאום החליטו שאולי שווה לקרוא את הדוח הזה, אולי שווה להתייחס אליו.

יונתן יעקובוביץ: אם היו מאמצים את העמדה הזאת, אז פאדול באשיר יעקב, זה שרצח את אסתר גלילי, אולי לא היה משוחרר ממשמורת, כי עמדת המדינה הייתה שהיא הולכת לתת לכל הדארפורים מעמד ללא הצדקה.

יונתן יעקובוביץ: אולי היו בודקים את המקרים הפרטניים של ה-800 שקיבלו מעמד, והיו מגלים שהם בעצמם ביצעו פשעי מלחמה.

יונתן יעקובוביץ: כל הדוחות הבין-לאומיים אומרים שצריך לבדוק אם גם המורדים הדארפורים ביצעו פשעי מלחמה.

ענת ברקו: האם סודן היא מדינת אויב?

יונתן יעקובוביץ: סודן לא מוגדרת כמדינת אויב, אבל אי-אפשר להחזיר היום ישירות לסודן - - -

ענת ברקו: מדינת אויב, לא?

יונתן יעקובוביץ: מעל ל-6,000 סודנים חזרו לסודן.

יונתן יעקובוביץ: אני רק אומר, דוח שיצא - - -

ענת ברקו: אנחנו לא אמורים לקלוט - - - אפילו לא אדם אחד.

יואב קיש: חברת הכנסת ברקו, נא לא להפריע.

שפי פז: השאלה שלך, גברת ברקו.

יואב קיש: סליחה, זה לא עובד ככה.

יונתן יעקובוביץ: איך יכול להיות שדוח שיצא ב-2016, רק עכשיו פתאום אומרים: אה, נכון יש דוח?

יונתן יעקובוביץ: כי הוא עודכן שוב, בפעם השלישית, במשרד הפנים הבריטי.

יונתן יעקובוביץ: וזה לא רק בריטניה.

יונתן יעקובוביץ: בתחילת 2016 אוסטרליה הוציאה דוח דומה.

יונתן יעקובוביץ: אז למה מדינת ישראל המשיכה?

יונתן יעקובוביץ: אגב, כל המחקרים האלה לא גילו שום דבר משמעותי.

יונתן יעקובוביץ: כל מה שהם גילו זה שבחרטום, בירת סודן, חיים כמעט מיליון דארפורים ללא חשש, אבל הם לא הלכו לבדוק את זה כי זה לא היה אישו במדינות האלה.

יונתן יעקובוביץ: אבל בישראל, שהגיעו פי שלושה סודנים מאשר בכל האיחוד האירופי במחובר, אף אחד לא טרח לבדוק את זה במשך כל כך הרבה שנים.

יונתן יעקובוביץ: וגם בשנה האחרונה עוד כמה מאות, ועוד כמה מאות, ועוד כמה מאות, ואם לא היינו מפעילים לחץ היו נותנים גם ל-3,000 ואחר כך היו אומרים לכל הסודנים: זו מדינה עוינת, אז בואו ניתן גם להם מעמד, ולא משנה שהם רצחו אישה בדרום תל אביב, צריך לשחרר אותם כי הם לא יכולים לחזור לסודן.

יונתן יעקובוביץ: המצב הזה רק מראה את האבסורד.

יונתן יעקובוביץ: אנחנו מדברים עכשיו על חוק הפיקדון.

יונתן יעקובוביץ: אנחנו קידמנו והעברנו את החוק הזה בסוף 2014.

יונתן יעקובוביץ: אנחנו כבר כמעט ארבע שנים אחרי, ורק עכשיו החוק מתחיל להיאכף.

יונתן יעקובוביץ: חבר הכנסת מזרחי, זה לא נכון שהמצב לא השתנה, כי יצאו מכאן כבר 20,000 מסתננים.

יונתן יעקובוביץ: אז המשוואה היא לא: בוא ניכנע כי המצב לא משתנה.

יונתן יעקובוביץ: המצב השתנה.

יונתן יעקובוביץ: אבל אפשר לעשות הרבה יותר כדי להביא לכך שהרוב יחזרו, כולל מרבית הדארפורים, למעט אנשים שיש להם עילת מקלט פרטנית.

יונתן יעקובוביץ: אני אחזור שנייה ואסיים עם העניין של הדארפורים והסודנים.

יונתן יעקובוביץ: זה טוב ויפה שהמדינה החליטה שהיא לא תעניק עכשיו, בלי אפילו לבדוק את הבן אדם הזה.

יונתן יעקובוביץ: תכל'ס יכול להיות שהוא אפילו לא מדארפור, כי לא עשו לו בדיקת מקלט מעמיקה, יכול להיות שהוא אפילו לא הגיע משם, יכול להיות ש - - -.

יונתן יעקובוביץ: כמו שהיום מגדירים אלפי אתיופים כאריתריאים בלי שבדקו את הבקשה, ולא יבדקו מי הבן אדם הזה.

יונתן יעקובוביץ: פשוט תכננו לתת לכולם מעמד.

יונתן יעקובוביץ: אז אני שמח שביטלו, אבל זה לא מספיק.

יונתן יעקובוביץ: אם המדינה לא תאמץ את המחקר המשווה העדכני ביותר, אז בתי הדין ובתי המשפט ימשיכו לתת מעמד, כמו שקרה עד עכשיו.

יונתן יעקובוביץ: ולכן, לא רק שצריך להפסיק לתת מעמד, עמדת המדינה צריכה להיות שאין כיום הצדקה לתת מעמד לדארפורים באופן גורף, אלא אם כן הם באמת מתנגדי משטר, ויש פה כמה כאלה.

יונתן יעקובוביץ: כמה עשרות או כמה מאות, אני לא יודע, אבל המדינה צריכה להתחיל לדחות את זה, כי אם לא אנחנו נקבל את אותה תוצאה, ואנשים פה ימשיכו לעשות מה שבא להם, והמצב הזה באמת ימשיך גם עוד עשור.

יונתן יעקובוביץ: תודה רבה.

יואב קיש: תודה.

יואב קיש: חבר הכנסת אורן חזן, בבקשה.

אורן אסף חזן: אדוני היושב-ראש, האמת היא שאני אפילו לא יודע מאיפה להתחיל.

אורן אסף חזן: אני קצת מבולבל.

אורן אסף חזן: לו הייתי עוצם את העיניים, ולא הייתי רואה את האנשים שמדברים מהצד השני של השולחן כאן, הייתי בטוח שמדובר בחברי אופוזיציה אמיצים שהבינו שהממשלה שלנו כשלה בטיפול בנושא המסתננים, נקודה.

אורן אסף חזן: אני אגלה לך סוד, הממשלה שלנו כשלה בנושא הטיפול במסתננים.

משה מזרחי: לגמרי.

אורן אסף חזן: אני כבר שלוש שנים בוועדה הזו מגיע לדיונים, גם לפני שהייתי חבר בה, ואומר לאנשים מדרום תל אביב ומכל רחבי הארץ שסובלים מהמחלה הזו: עובדים עליכם בעיניים.

אורן אסף חזן: כן, עובדים.

אורן אסף חזן: זה קל, זה נוח.

אורן אסף חזן: גורם מדיני בטחוני בכיר ביותר שישבתי איתו לא מזמן אומר, ואני מצטט: אריתריאה לא מקבלת אותם לא בגלל הגיוס ולא בגלל זכויות אדם, אלא כי נוח לה לחיות על חשבון הכלכלה הישראלית.

אורן אסף חזן: הכסף שמגיע מכאן בחזרה לאריתריאה הוא המחסום שמונע מאיתנו להחזיר אותם בחזרה.

עובד חוגי: גם המיסים.

אורן אסף חזן: ברור, עזוב, חכה, משלמים גם וגם.

עובד חוגי: בדיחה.

יואב קיש: כן.

אורן אסף חזן: חברת הכנסת ברקו הציעה לעצור מטוסים.

אורן אסף חזן: אני לא יודע אם אדוני היושב-ראש יודע, אבל מדינת ישראל רצתה להעלות מסתננים על מטוס ולשלוח, רק שאריתריאה אמרה: המטוס שלכם לא ינחת כאן.

אורן אסף חזן: שלא תנסו אותנו בכלל כי אצלנו לא תנחתו.

אורן אסף חזן: כל הקמופלאז' הזה שעושים, שמצד אחד עובדים עלינו ואומרים לנו: זכויות אדם, הם מסכנים, הם מגויסים בכוח, הם מעונים, ומצד שני אנחנו רואים מה הולך בעולם כולו, והדוגמאות שניתנו פה, מאחריות על זכויות אדם באו"ם, דרך ביטול סנקציות ונושאים אחרים, צריכות לגרום לנו להתעוררות.

אורן אסף חזן: אדוני היושב-ראש, אם הממשלה לא מסוגלת לעשות את העבודה, אנחנו צריכים לעשות אותה.

אורן אסף חזן: נראה לי שאנחנו קצת התבלבלנו.

אורן אסף חזן: במדינת ישראל קיים עקרון הפרדת רשויות.

אורן אסף חזן: נכון שכבר מנסים לטשטש אותו שנים, אבל הגוף המחוקק הוא כנסת ישראל.

אורן אסף חזן: לא הממשלה, לא ועדת שרים שמחממים כיסא ולא עושים שום דבר חוץ ממקרה שבו יש להם קרדיט או אינטרס אישי, אלא אנחנו.

אורן אסף חזן: אם הם לא מסוגלים – אמרתי את אותו דבר, אגב, בהקשר אחר לחלוטין, חברת הכנסת שולי מועלם שמעה אותי, בהקשר של המאבק בטרור – במקום שבו הממשלה אינה מסוגלת לחוקק חוקים שהם אינם הרמטיים, ואז בג"ץ מתערב – השטות הזו שהפכו את בג"ץ לאשם בכל דבר, אין לי בעיה עם בג"ץ.

אורן אסף חזן: אם אנחנו נרצה אנחנו נחוקק חוקים הרמטיים שהם לא יוכלו להתערב, לא תהיה להם פרשנות, ואם נצטרך גם נחוקק את פסקת ההתגברות.

אורן אסף חזן: לבוא ולהגיד זה לא רוצה וההוא לא רוצה, זה בכלל לא משנה.

אורן אסף חזן: אם אנחנו לא ניקח אחריות, אנחנו לא ראויים לשבת פה.

אורן אסף חזן: זה פשוט לא הגיוני מה שקורה כאן.

אורן אסף חזן: ועוד דבר אחד על הדברים של שפי, את שכחת להגיד תודה לגוף אחד מאוד חשוב, את שכחת להגיד תודה לתקשורת.

שפי פז: באמת שכחתי.

אורן אסף חזן: שבמשך שלושה שבועות הסתירה לחלוטין את המקרה המזעזע שקרה בנתניה, שאף אחד לא דיבר עליו.

אורן אסף חזן: כשאני ראיתי אותו באינטרנט הייתי בטוח שאולי מדובר בפייק ניוז.

אורן אסף חזן: כי איך יכול להיות שהתעללו ככה באישה צעירה, ואז בגופתה, ואף אחד לא פותח עם זה מהדורות?

אורן אסף חזן: למה?

אורן אסף חזן: כי זה קרה בשוק בנתניה ולא במרכז שוסטר ברמת אביב?

עובד חוגי: או בגן העיר.

אורן אסף חזן: כי זה קרה על ידי מסתנן שצריכים להעיף אותו מפה לקיבינימט כבול?

אורן אסף חזן: מה זה הדבר הזה?

אורן אסף חזן: אדוני היושב-ראש, איפה האחריות שלנו?

אורן אסף חזן: למה אנחנו כחברי כנסת ממשיכים לברבר את עצמנו לדעת?

עובד חוגי: התקשורת - - -

יואב קיש: טוב.

יואב קיש: תודה.

אורן אסף חזן: אם אנחנו לא ניקח אחריות – אני אומר לך, אדוני היושב-ראש, זה הורס אותי הדבר הזה – לפחות בואו נראה לכולם מי לא בסדר, מי אשם, מי מרמה, שהוא ישלם את המחיר.

אורן אסף חזן: אני עייפתי מכל הסיפור.

יואב קיש: תודה רבה.

יואב קיש: עורך דין שירה כהאן מפורום קהלת, בבקשה.

יואב קיש: אורן, בוא תחליף אותי בבקשה, אני צריך רגע לצאת.

שירה קאהן: אני רוצה להתייחס לחוק הפיקדון.

שירה קאהן: אנחנו שמחים לשמוע באמת שהאכיפה התחילה אחרי כמה שנים שעברו מתחילת התהליך.

שירה קאהן: אבל כולנו מבינים שחוק הפיקדון לא יהיה יעיל עד שמישהו ירגיש את זה בכיס.

שירה קאהן: חוק ואכיפה זה טוב ויפה, אבל עד שמעסיקים לא ידעו שיש עליהם סנקציה משמעותית כשהם לא מפקידים, אז לא תהיה בזה תועלת.

שירה קאהן: העניין הוא שכנראה מתייחסים לזה כמו עבירת מס רגילה, אבל צריך להבין שלא צריך להתייחס כך לחוק הפיקדון.

שירה קאהן: צריך להבין, מי שפה בלי זכות, ושהוא משתמש במדינת ישראל כפתח כלכלי, צריך להתייחס לכסף שהוא לא מפקיד כפגיעה בריבונות.

שירה קאהן: ההתייחסות המשפטית לזה לא צריכה להיות בתהליכים של עבירות מס והתמשכות, צריך להיות פה נתיב אחר של הרתעה, של אכיפה, כדי שתהיה לזה משמעות עכשיו, כי אנחנו כבר כמה וכמה שנים אחרי המאני טיים.

שירה קאהן: צריך לבחון את זה שההרתעה והאכיפה של חוק הפיקדון תהיה במסלול שתואם הגירה, מדיניות הגירה, פגיעה בריבונות.

שירה קאהן: זו לא עוד עבירת מס.

שירה קאהן: בעניין מתקן חולות, שאנחנו יודעים שהוא סגור, מה שהשאיר את חוק הפיקדון ככלי יחיד כרגע.

שירה קאהן: ענת ברקו הזכירה פה גם את גיאורגיה וגם את אוקראינה.

שירה קאהן: אם אנחנו כמדינה מערבית שרוצים להגר אליה, כי תכל'ס יחסית טוב פה, אולי הגיע הזמן שיפתחו מחדש את מתקן חולות למי שמבקש מקלט, למשך בחינת הבקשה של שישה חודשים או תשעה חודשים, משהו שמקובל במדינות מערביות.

שירה קאהן: שלא יהיה פה ניצול של הכלי הזה לכלי כלכלי.

שירה קאהן: אם אתה מבקש מקלט, אתה פה ואתה צריך מקום, אנחנו, כמי שמחויב לאמנת הפליטים, נבחן את הבקשה שלך.

שירה קאהן: אבל אי-אפשר לפתוח את הפתח הזה לניצול כלכלי כל עוד לא בוחנים.

שירה קאהן: צריך לבחון את הפתיחה של מתקן השהייה חולות, להשתמש בזה כאמצעי למניעת תיירות מקלט.

שירה קאהן: כי אנחנו הפכנו למדינה שוואלה נוח להיות פה בתיירות מקלט, כי אתה מסתובב חופשי עד שבוחנים, ואנחנו יודעים כמה זמן זה לוקח.

שירה קאהן: צריך לקצר את משך הליך בחינת הבקשות, אבל שלא יהיה יעיל וכלכלי להסתובב פה עד שעושים זאת.

אורן אסף חזן: תודה רבה.

אורן אסף חזן: חברת הכנסת יעל גרמן, בבקשה.

יעל גרמן: תודה רבה לך.

יעל גרמן: ראשית, כמובן שמה שקרה לאולימפיה חביב – כולנו מזועזעים.

שפי פז: אה, יופי.

שפי פז: לא שמעתי עד עכשיו מילה אחת מהשמאל.

אורן אסף חזן: חבר'ה, אל תפריעו לה בבקשה.

שפי פז: אני שתקתי כששמעתי את הדברים שלך, אני לא מסכימה להם, אז גם את תשתקי כשאני מדברת ואת לא תפריעי לי.

אורן אסף חזן: חברת הכנסת גרמן, זה לא מכובד להגיד לאורחת תשתקי.

אורן אסף חזן: אני ביקשתי ממנה לא להפריע, יש לך היסטוריה בהוראה ואת יודעת שזה לא חינוכי לדבר ככה.

יעל גרמן: תודה רבה לך, אדוני.

אורן אסף חזן: תמשיכי בלי להעיר לאורחים שלנו בבקשה.

יעל גרמן: שהאורחים גם לא יעירו לי.

אורן אסף חזן: לא, זה תפקידי, יש לי גם פטיש.

יעל גרמן: אז בבקשה תדאג לכך.

יעל גרמן: ברור שזה מזעזע, אבל אני, אדוני היושב-ראש, מסכימה עם מה שאמרת – הממשלה הזו כשלה.

יעל גרמן: מבחינתי לא רק בתחום הזה.

יעל גרמן: היא כשלה בהרבה תחומים.

אורן אסף חזן: אנחנו עסוקים בתחום הזה.

אורן אסף חזן: בשאר התחומים היא מצוינת.

יעל גרמן: בתחום הזה היא בוודאי כשלה, והיא כשלה מפני שאין לה האומץ לעמוד מול כל האנשים האלה כאן שכואב להם ויש להם הצדק.

יעל גרמן: אבל לממשלה היה פתרון, פתרון טוב מאוד מבחינתי.

יעל גרמן: היא פשוט פחדה להציג את הפתרון הזה, כי היא חששה מהתגובות המאוד מאוד רגשיות, מבחינתם צודקות, ולכן היא כשלה.

יעל גרמן: מפני שהפתרון מבחינתי לבעיית הפליטים הוא בדיוק הפתרון שראש הממשלה הציע לפני כשנה וחצי.

אורן אסף חזן: את מוכנה לקלוט אותם ליד הבית שלך בהרצליה?

יעל גרמן: כן, בהחלט.

אורן אסף חזן: אין לך בעיה?

יעל גרמן: לא, אין לי בעיה.

אורן אסף חזן: שעשרות אלפי פליטים ישתלטו לך על הבית?

עובד חוגי: - - -

אורן אסף חזן: חבר'ה, לא להפריע בבקשה.

יעל גרמן: אורן, כיושב-ראש אתה צריך לתת לי לדבר.

אורן אסף חזן: רק שאלתי.

יעל גרמן: אז אם אתה שאלת עניתי לך שכן.

יעל גרמן: לא עשרות אלפים, בוודאי שאף אחד לא מוכן לקלוט עשרות אלפים.

יעל גרמן: והפתרון דיבר בדיוק על כך, שלא יהיו עשרות אלפים מרוכזים במקום אחד, זה באמת מתקן לאסון.

יעל גרמן: ואנחנו רואים את זה.

שפי פז: אבל - - -

יעל גרמן: הפתרון הוא קודם כל לברר מי באמת פליט ומי לא.

יעל גרמן: ואמר בית המשפט העליון, רק לאחרונה ב-29 באוקטובר, לפני פחות משבוע, שהמדינה לא עושה את תפקידה ולא מבררת מי פליט ומי לא.

יעל גרמן: מי שאינו פליט, מי שהוא שוהה בלתי-חוקי, לא יהיה ויכוח, כולנו נבוא ונאמר: להעלות אותו על המטוס ולהעיף אותו מפה.

יעל גרמן: וזה לא משנה אם הוא מגיאורגיה או מדארפור.

אורן אסף חזן: אני רק רוצה שתחזרי שוב על המשפט, כי אני קצת בהלם.

שפי פז: לאן - - -

אורן אסף חזן: את יכולה לחזור עליו?

יעל גרמן: כתוב בפרוטוקול ותוכל לקרוא.

אורן אסף חזן: אני רוצה לשמוע.

שפי פז: אבל אין לאיפה לגרש אותם, כי סגרו את האפשרות לגירוש.

יעל גרמן: אדוני, אתה שומר על זכותי לדבר?

אורן אסף חזן: יש לך עוד דקה, זה בסדר.

יעל גרמן: אז בבקשה לשמור על הזכות הזו.

משה מזרחי: דרך אגב את זה אמרו גם ב-2013.

יעל גרמן: תמיד אנחנו אומרים את זה.

משה מזרחי: מ-2013 - - -

שולי מועלם-רפאלי: הבעיה היא לא מה אתם אומרים, משה, הבעיה היא מה אתם עושים.

שולי מועלם-רפאלי: אתם אומרים: אנחנו נעמוד מאחורי זה שתעלו אותם על מטוסים, אבל נתנגד לפסקת ההתגברות שתאפשר להעלות אותם על מטוסים.

שפי פז: לא, הם - - -

אורן אסף חזן: - - -

אורן אסף חזן: חברת הכנסת מועלם.

משה מזרחי: - - -

שולי מועלם-רפאלי: הרי הבאתם לסגירת מתקנים, הבאתם לסגירת מתקן חולות.

אורן אסף חזן: חברת הכנסת שולי מועלם, בעוד רגע תהיה לך זכות דיבור.

אורן אסף חזן: תנו לחברת הכנסת גרמן.

משה מזרחי: גם את וגם - - -

אורן אסף חזן: משה.

שפי פז: אני מבקשת תשובה לשאלה - - -

אורן אסף חזן: משה, אני מזכיר לך שאתה בקריאה ראשונה.

שולי מועלם-רפאלי: לא - - - בכלל.

אורן אסף חזן: אני מזכיר לך שאתה בקריאה ראשונה.

שולי מועלם-רפאלי: בכלל לא, בכלל לא, חברים.

אורן אסף חזן: חברת הכנסת מועלם, עוד רגע תהיה לך זכות דיבור.

אורן אסף חזן: אתה מפריע לחברה שלך מהאופוזיציה לדבר.

אורן אסף חזן: כן, חברת הכנסת גרמן.

יעל גרמן: כל מי שהינו פליט על פי הגדרת האו"ם ועל פי ההגדרה שלנו - -

שפי פז: אבל לאן?

יעל גרמן: - - זכאי לזכויות.

אורן אסף חזן: משפט סיום בבקשה.

יעל גרמן: אנחנו לא מדינה מחוץ למדינות העולם, ואנחנו מחויבים אולי יותר מכולם לשמור על זכויות של פליטים.

אורן אסף חזן: תודה רבה.

יעל גרמן: לא - - -

עובד חוגי: בינתיים לא על חשבוננו, לא על חשבוננו.

אורן אסף חזן: עוד משפט, הפריעו לי - - -

שפי פז: רק בהרצליה.

אורן אסף חזן: אני נתתי לך.

עובד חוגי: שמונה ששנים אצלנו.

עובד חוגי: שמונה שנים אצלך.

שפי פז: עכשיו תורכם.

אורן אסף חזן: עובד חוגי, אני מבקש רגע בבקשה.

אורן אסף חזן: חברת הכנסת גרמן, אמרנו משפט אחרון, נתתי לך דקה ועשרים שניות מעל הדקה שנתתי לך.

יעל גרמן: אני אסיים ואומר, ברגע שאנחנו ניתן את הזכויות לפליטים ונדאג - - -

שפי פז: עכשיו תורכם.

אורן אסף חזן: אמרת את דברייך.

יעל גרמן: הרי כולם ייהנו.

אורן אסף חזן: תודה.

יעל גרמן: גם תושבי דרום תל אביב - - -

שפי פז: במיוחד אולימפיה חביב תהנה מזה - - -

עובד חוגי: שמונה שנים - - -

יעל גרמן: אני לא מסכימה איתך.

אורן אסף חזן: בסדר, אני מסכים, תודה.

שפי פז: הוא עבר לנתניה, נכון?

אורן אסף חזן: חבר'ה.

עובד חוגי: שיעברו שמונה שנים לצפון.

יעל גרמן: - - -

אורן אסף חזן: חברת הכנסת גרמן, נגמר הזמן, אני רוצה לתת לשלמה מסלאווי לדבר, ואחריו חברת הכנסת מועלם.

אורן אסף חזן: יש מסורת של אורח וחבר כנסת, תודה.

אורן אסף חזן: שלמה, בבקשה.

יואב קיש: תודה.

יואב קיש: עבר בשלום אורן?

עובד חוגי: הוא קרא לעצמו בקריאה שנייה.

אורן אסף חזן: אני קצת מאוכזב מעצמי, הייתי יותר מדי ממלכתי.

יואב קיש: בבקשה, חברי שלמה מסלאווי, חבר מועצת העיר תל אביב.

שפי פז: רגע, למה - - -

יואב קיש: שקט.

יואב קיש: כן.

שלמה מסלאווי: דווקא הייתי רוצה להתחיל מזה - -

שפי פז: - - -

שלמה מסלאווי: - שאורן חזן אמר שהוא מבולבל.

שלמה מסלאווי: אז אתה לא לבד.

שולי מועלם-רפאלי: שפי, לעובדי הכנסת יש מספיק עבודה פה, לא לכבודך להעיר לסדרנים בכנסת.

יואב קיש: טוב, תודה.

שפי פז: מזיזים אותי כל הזמן.

יואב קיש: שלמה מסלאווי בזכות דיבור, נא לא להפריע.

שלמה מסלאווי: פניתי לחבר הכנסת חזן.

שלמה מסלאווי: הוא אמר שהוא מבולבל, אז אני קצת אחזק את הבלבול שלך.

שלמה מסלאווי: אנחנו נמצאים במצב הכי גרוע בעשור האחרון.

שלמה מסלאווי: מה שקרה בדרך, לא שאנחנו מתקדמים, אנחנו נסוגים.

שלמה מסלאווי: המסתננים מתחזקים, האלימות מתעצמת, מרימים את הראש, והם מקבלים את כל הגיבוי מכל הארגונים והאגודות.

שלמה מסלאווי: וזה קורה יום-יום, שעה-שעה.

שלמה מסלאווי: הם מגיעים לפה כדי לקבל מידע מאיתנו ולדעת איך לפעול ולהשתמש במידע הזה.

שלמה מסלאווי: אז לפעמים לא כל דבר צריך לומר אותו פה.

שלמה מסלאווי: כמו שאתה אמרת, עובדים עלינו, אני אומר: מוליכים אותנו שולל.

שלמה מסלאווי: פעם אחת פתיחת מתקן חולות, פעם אחת סגירת מתקן חולות.

שלמה מסלאווי: פעם אחת פתיחת מתקן סהרונים, פעם אחת סגירת מתקן סהרונים.

שלמה מסלאווי: פעם נוספת, חוק הפיקדון.

שלמה מסלאווי: פעם נוספת, המתווה, הדבר שעלה וירד אחרי כמה שעות.

שלמה מסלאווי: בנוסף לכל זה, אנחנו מקבלים הבטחות, כאלה ואחרות, אבל לא קורה כלום, שום דבר לא קורה.

שלמה מסלאווי: והגענו לפסקת ההתגברות, שהיושב-ראש משום מה חושב שזה יעבור או יקדם לאיזשהו מקום.

שלמה מסלאווי: אז אני מודיע לך, בעצם אתה יודע, שזה לא יעבור.

יואב קיש: אני לא יודע.

יואב קיש: יש מהלך משמעותי עם סיעת כולנו, והאמת שצריך לייצר.

שלמה מסלאווי: אתה יודע שכחלון לא רוצה אז למה - - -

יואב קיש: אבל אני רוצה שהוא יגיד שהוא לא רוצה בריש גלי.

אורן אסף חזן: אתה מדבר לעניין, אל תחלק ציונים ליושב-ראש, הוא יודע את העבודה.

יואב קיש: אורן.

יואב קיש: אני מקווה שכן נצליח, ואם הגישה היא כזו פסימיסטית, אז גם לא היו מקימים מדינה פה.

יואב קיש: אנחנו נלחמים בכל הכוח ואנחנו עושים, וגם אם יש חומות נכנסים בהם עד שבסוף זה נשבר.

יואב קיש: יכול להיות שלפני שנה כחלון היה במקום מסוים, וככל שזה מתגבר אני מקווה שהוא ישנה את דעתו.

יואב קיש: אני לא הולך לוותר, זה הכול.

שלמה מסלאווי: אתה בסדר גמור, אתה עושה עבודה מצוינת, אבל בואו לפחות לא נשלה את התושבים, שכמו כל התחנות בדרך כל פעם אמרו - -

יואב קיש: הבעיות לא נפתרות ביום אחד, צריך להילחם עליהם.

שלמה מסלאווי: - - הנה הולך להיות פתרון, הולך להיות פתרון, ולא קרה כלום.

שלמה מסלאווי: אז בואו לפחות גם כאן, כי אנחנו יודעים מה התוצאה בעצם.

שלמה מסלאווי: כמו שאמרנו, הממשלה מתעלמת, אין מדיניות, ואפילו שהבחירות בפתח זה לא עושה כלום לשום בן אדם.

שלמה מסלאווי: בטח לא לחברי הכנסת והשרים.

שלמה מסלאווי: כמו שאמרתי, המסתננים מתחזקים ומתעצמים, מרימים את הראש.

עובד חוגי: מתרבים.

שלמה מסלאווי: ילודה מטורפת.

שלמה מסלאווי: אני אגיד לך חוגי יותר מזה.

שלמה מסלאווי: הרי אני גר בשכונה ואני רואה, בעיקר בשבתות, אין ילדים ישראלים יהודים, אין כזה דבר.

שלמה מסלאווי: הם מציפים את הרחובות.

שלמה מסלאווי: אבל יותר מזה אני אגיד - - -

שפי פז: אתם עשיתם לנו טרנספר, שיהיה לכם ברור.

עובד חוגי: - -

יואב קיש: עובד, אתה תצא החוצה.

יואב קיש: לא להפריע.

שפי פז: כבר אין ישראלים בשכונות.

יואב קיש: לא להפריע, אני אגיד - - -

קריאות: - - -

יואב קיש: עצור, עצור רגע.

יואב קיש: סדרנים, נא להוציא את מי שקורא קריאות ביניים.

קריאה: תחליפו את זה במילה יהודית - - -

יואב קיש: תוציאו אותה בבקשה.

אורן אסף חזן: מה את מבלבלת את המוח?

אורן אסף חזן: מאיפה את מביאה את השטויות האלה?

קריאה: - - -

אורן אסף חזן: חצופה.

יואב קיש: אורן, אתה בקריאה שנייה, מספיק.

יואב קיש: שקט שיהיה.

אורן אסף חזן: חצופה.

יואב קיש: תוציאו אותה החוצה.

אורן אסף חזן: תצאי בחוץ, תצאי בחוץ.

שפי פז: - - -

יואב קיש: תודה.

אורן אסף חזן: על זה נאמר, היושב ראש, מהרסייך ומחריבייך.

יואב קיש: אורן מספיק.

יואב קיש: עכשיו, זכות הדיבור של שלמה.

יואב קיש: דקה לסיום, בבקשה.

שלמה מסלאווי: טוב.

שלמה מסלאווי: מה שרציתי להגיד, דיברנו על הילדים, אז אני פונה לאגודות והארגונים: אני מודיע לכם שאנחנו פשוט מגדלים דור חדש לעבריינות ופשע.

שלמה מסלאווי: תנסו לחשוב, מדברים על עשרות אלפים כאלה.

שלמה מסלאווי: אלפים, אוקיי?

שלמה מסלאווי: הם הולכים למעון יום, גן ילדים, בית ספר, אחר כך אתם יודעים מה קורה איתם?

שלמה מסלאווי: הם כל היום ברחובות, ואנחנו יודעים לאן הרחובות מובילים.

יואב קיש: תודה.

שלמה מסלאווי: אז זה בעניין של הארגונים.

יואב קיש: תודה.

שלמה מסלאווי: שנייה, עוד משפט.

יואב קיש: מילת סיום.

שלמה מסלאווי: וכאן גם אני לא רואה, פשוט התאדו, עם כל הכבוד, רשות ההגירה, אנחנו לא רואים אותם.

שלמה מסלאווי: המשטרה מנסה, אבל כמובן שאין לה סיכוי לעשות סדר בעניין הזה.

שלמה מסלאווי: כל המשרדים הממשלתיים התאדו ואינם.

עובד חוגי: לא מתפקדים.

יואב קיש: תודה לך, שלמה מסלאווי.

שלמה מסלאווי: אנחנו מפקירים את השכונות, ואני לא רואה שום פתרון בפתח.

יואב קיש: תודה רבה.

יואב קיש: שולי מועלם, בבקשה.

שולי מועלם-רפאלי: תודה רבה, אדוני.

שולי מועלם-רפאלי: השאלה של פסקת ההתגברות היא לא שאלה.

שולי מועלם-רפאלי: אני, בניגוד אליך, לא מוכנה לוותר, כי אני מבינה - -

יואב קיש: לא, אני לא ויתרתי.

יואב קיש: אני מגיש הרחבה.

שולי מועלם-רפאלי: - - שכל הדיבורים על פסקת התגברות רחבה רק יורים לעצמנו ברגל עוד, ועוד, ועוד.

שולי מועלם-רפאלי: כי ברור לחלוטין שאין פה היתכנות.

שולי מועלם-רפאלי: אין לי טענות לחברי האופוזיציה בכלל.

יואב קיש: למה את חושבת כך?

שולי מועלם-רפאלי: אין לי טענות לחברי האופוזיציה.

שולי מועלם-רפאלי: אני חלק מקואליציה, כבר שש שנים אני זוכה להיות בבית הזה, שש שנים אני רואה את הזוועות שמתרחשות בדרום תל אביב.

שולי מועלם-רפאלי: כל אלה שחושבים שהניצחון שלכם בבחירות המוניציפליות יעשה משהו טוב לדרום תל אביב, אתם טועים.

שולי מועלם-רפאלי: אל תתנשאו פה על תושבי דרום תל אביב.

שולי מועלם-רפאלי: גם אתם וגם הם אנשים שחיים את הזוועות שקורות שם.

שולי מועלם-רפאלי: תפסיקו לחשוב שרצח של אישה בנתניה יעבור בשקט כי מישהו מנסה מלמעלה להשתיק אותו.

שולי מועלם-רפאלי: הדבר שהכי מזעזע אותי, זה שיש ארגונים שבמקום לדאוג לתושבים היהודיים של מדינת ישראל דואגים למהגרי עבודה ומסתננים לא חוקיים.

שולי מועלם-רפאלי: איך יכול להיות?

שולי מועלם-רפאלי: אני כל פעם שואלת את זה את עצמי.

שולי מועלם-רפאלי: יכול להיות שמישהו פה מתבלבל?

שולי מועלם-רפאלי: יכול להיות שבמקום לאפשר העלאה שלהם על מטוסים, תפסיקו עם הדבר הזה, אולי תתנו אוכל לילדים של האישה שנרצחה בנתניה ולא בגינת לווינסקי?

שולי מועלם-רפאלי: אולי די עם זה?

יעל גרמן: גם, נכון.

שולי מועלם-רפאלי: אולי מספיק עם זה?

שולי מועלם-רפאלי: תפסיקו להתנהג כאילו אתם לא חלק מאזרחי מדינת ישראל.

שולי מועלם-רפאלי: הדבר הזה הוא לא ייתכן, ורק פסקת ההתגברות.

שולי מועלם-רפאלי: הבית היהודי ואני לא נניח לזה.

שולי מועלם-רפאלי: בכנסת הזאת כבר העברנו חוקים שחלק משרי הממשלה התנגדו להם.

שולי מועלם-רפאלי: אנחנו יכולים להתווכח על זה, לכנסת יש סוברניות, אדוני, ולוועדה יש סוברניות להביא הצעות חוק מטעם הוועדה, ולהמשיך ולהפעיל אותן ולהתקדם איתן.

שולי מועלם-רפאלי: אני רק יכולה להצר על זה, על האמירות הקשות שנשמעות מכיוון היועץ המשפטי לממשלה.

שולי מועלם-רפאלי: אין פתרון שמביא משרד המשפטים והייעוץ המשפטי לממשלה לטובת תושבי דרום תל אביב.

שולי מועלם-רפאלי: ולכן, היועץ המשפטי לממשלה, שמתנגד לפסקת ההתגברות, מוזמן להציע הצעת חוק או החלטה ממשלתית שתיתן - -

אורן אסף חזן: לא רק דרום תל אביב.

שולי מועלם-רפאלי: - - מענה לתושבי דרום תל אביב.

שפי פז: בשוק בנתניה.

שולי מועלם-רפאלי: שתיתן מענה להבנה שרוב האנשים בדרום תל אביב הם מסתננים, הם לא מבקשי מקלט.

שולי מועלם-רפאלי: ברור לכולנו, וזה כבר נעשה במדינת ישראל, שמבקשי מקלט מקבלים פה מקלט.

שולי מועלם-רפאלי: העניין הוא שרובם אינם מבקשי מקלט.

שולי מועלם-רפאלי: ומול האנשים שאינם מבקשי מקלט חייבים להפעיל את חוק המסתננים מ-2014 ולהמשיך את הוצאתם ממדינת ישראל אל מדינות המוצא או אל מדינות אחרות.

יואב קיש: תודה רבה לשולי מועלם.

יואב קיש: חברת הכנסת לאה פדידה, בבקשה.

לאה פדידה: יש לי תחושה שהמזלזל הגדול ביותר בדרום תל אביב זה הקואליציה.

לאה פדידה: כל פעם שאנחנו נמצאים פה, הם נותנים לכם נאום חוצב להבות - - -

שפי פז: אל תדאגי.

לאה פדידה: לא נוותר, לא נעזוב, יהיה לכם טוב, והמצב מחמיר יותר ויותר.

שפי פז: אז למה את לא מקשיבה לנו?

לאה פדידה: רגע, אני אומרת מה דעתי.

שפי פז: את שמעת מה אנחנו אמרנו?

עובד חוגי: את שמעת אותנו?

יואב קיש: שפי, שפי את מפריעה.

יואב קיש: שפי ועובד, מספיק.

יואב קיש: אל תפריעו לה.

משה מזרחי: אני שומע רק אותך.

משה מזרחי: מ-2013 אני שומע רק אותך.

יואב קיש: בבקשה.

שפי פז: גם אני אותך.

יואב קיש: שפי, אני לא רוצה להוציא אותך.

יואב קיש: תני לה לדבר.

לאה פדידה: שפי, זו ביקורת על כל פעם שמישהו מהקואליציה מקבל את זכות הדיבור שלו, הוא יודע לנאום נאום שנוגע בנימי הלב.

לאה פדידה: אבל תכל'ס – בשטח שום דבר לא קורה.

לאה פדידה: אם אנחנו עד היום, עד היום אותה ועדה שביקשנו אז, כבוד היושב-ראש חבר הכנסת יואב קיש, שיחליטו סוף-סוף מי מהגר, מי מסתנן, מי מבקש מקלט – גם את זה לא עשו.

שפי פז: אבל אין - - -

לאה פדידה: על מנת שנוכל להתקדם ולמצוא פתרון הולם.

לאה פדידה: הרי זה נראה סיבוב פוליטי.

לאה פדידה: אם אנחנו רוצים למצוא פתרון, ואין כמוני, שהשתתפתי פה בדיונים והייתי בעד הפתרונות על מנת שאנשים יוכלו ללכת, משני הצדדים הפתרון.

לאה פדידה: אבל אנחנו לא התקדמנו.

לאה פדידה: עד היום אנחנו לא יודעים כמה מסתננים, כמה מהגרים, כמה מבקשי עבודה.

לאה פדידה: אנחנו לא יודעים מה החלופות, אנחנו לא בדקנו אותן.

עובד חוגי: לא ביקשו בקשות, נשמה.

לאה פדידה: זה מה שאני אומרת.

יואב קיש: עובד.

יואב קיש: מספיק, היא יודעת מה שהיא אומרת.

לאה פדידה: זה מה שאני אומרת.

לאה פדידה: לא בדקתם חלופות - - -

משה מזרחי: איפה יגישו בקשות?

לאה פדידה: יגישו.

משה מזרחי: על מה אתה מדבר?

יואב קיש: לא כולם, לא כולם.

לאה פדידה: היה פה שר הפנים ואמר שהוא לא הספיק בזמן.

לאה פדידה: היה פה שר הפנים שנתן לנו תשובות.

לאה פדידה: כל מה שאני אומרת הוא בדוק.

לאה פדידה: ואפילו לא נבדקו האלטרנטיבות שבדקתי עוד קודם לראות שהן הגיוניות.

לאה פדידה: אז מה קורה עכשיו?

לאה פדידה: אנחנו מוצאים את כולם נשארים בדרום תל אביב, מתעצמים, גדלים שם, לא מתפזרים.

יואב קיש: טוב.

יואב קיש: נא לסיים.

עובד חוגי: הם נתפסים במקומות מוחלשים.

יואב קיש: עובד, מספיק.

לאה פדידה: ולכן אני אומרת לך שהדיון צריך להתקיים, חבר הכנסת יואב קיש, על חלופה אמיתית.

לאה פדידה: בוא נתקדם, שיבוא שר הפנים וייתן לנו סוף-סוף בכמה מדובר, מי מסתנן, מי מבקש מקלט, מי מהגר עבודה.

לאה פדידה: ככה נוכל להתמודד עם זה בכבוד.

יואב קיש: תודה.

יואב קיש: בני, בבקשה.

בני פרץ: אדוני היושב-ראש, אני רוצה לתת לך קצת דוגמה שתחזק את דבריה של שפי, למה רק בחברה מסוימת הסבל הזה נמצא וקיים.

בני פרץ: עוד לחמנו בשנות הפנתרים נגד אותו ממסד שעשה לנו אותו דבר.

בני פרץ: החדירו את הסמים לשכונות המצוקה, לעיירות הפיתוח, וחשבו שאנחנו נישאר המסוממים והם יוכלו לעשות מה שהם רוצים בארץ.

בני פרץ: עד שזה הגיע - - -

משה מזרחי: - - -

בני פרץ: סליחה, לא הפרעתי לך, אדוני, ואני מכיר את הכול.

יואב קיש: בני, בבקשה.

בני פרץ: עד שזה הגיע לביתם, עד שזה פגע בילדיהם והכול, והבאנו את זה עד לרחביה ולכל מקום – רק אז הם הקימו את אל-סם.

בני פרץ: ומי אתה חושב השתלט אחר כך על אל-סם?

בני פרץ: זה אותם גופים שהיום הם קמים ומגוננים על אותם מסתננים.

בני פרץ: לא מתוך אהבה, אלא מתוך בצע הכסף, שהם חיים עליו בעושר וברווחה.

בני פרץ: אם מישהו בעל צבע כהה מתקרב לאזור צפון תל אביב או משהו, מיד המשטרה מגיעה.

בני פרץ: אצלם אף אחד לא יראה.

בני פרץ: הם לא באים לגונן עליהם.

בני פרץ: אני אומר לך, אדוני, הבאנו את האתיופים, באו ברגל, עד למקום מסוים, היו הרקולסים שהביאו אותם לפה.

בני פרץ: אותו דבר אנחנו צריכים בלילות לבוא למשפחות, כשאלה ישנים להרים אותם להרקולסים ולהנחית אותם במקום שימשיכו לארצם.

בני פרץ: אני יותר מוסרי מהמוסר של אותו שמאל ואותם תאבי בצע.

בני פרץ: ואני יותר מוסרי מכם.

יואב קיש: בני, תודה.

לאה פדידה: רגע, רגע, איך ערבבת שמאל ותאוות בצע ביחד?

בני פרץ: כי הם - - -

יואב קיש: לאה ובני, תודה.

יואב קיש: די.

בני פרץ: מבית המשפט העליון.

יואב קיש: בני, נגמר, תודה.

יואב קיש: בני, תודה.

יואב קיש: עובד, משפט.

עובד חוגי: אנחנו כל הזמן אומרים דרום תל אביב.

עובד חוגי: דרום תל אביב זה עיר הבירה של המסתננים, אבל יש הרבה מקומות והם מפוזרים.

יואב קיש: נכון.

יואב קיש: נתניה, קריית מלאכי, ירושלים.

שפי פז: ערד.

עובד חוגי: בדרך כלל מדברים על דרום תל אביב.

יואב קיש: תודה, צודק.

אורן אסף חזן: אפשר לבקש נתונים בכל זאת?

יואב קיש: אורן, שנייה.

אורן אסף חזן: איזשהו נתון שיהיה עם מה - - -

יואב קיש: אורן, יש נתונים, אתה יכול לפנות גם לוועדה - - -

קריאה: המשטרה לא נותנת לנו נתונים.

יואב קיש: חברים, אני רוצה לסכם.

יואב קיש: כמה דברים פשוטים וברורים.

יואב קיש: ראשית, יש המאבק היומיומי שלנו בוועדה והמעקב, וזה חוק הפיקדון, וזה המניעה של הברחת כספים של המסתננים, וזה הנושא של דארפור.

יואב קיש: אחרי כל הדברים האלה אנחנו צריכים להמשיך לעקוב בכל הכוח.

יואב קיש: אני שמח שבאמת ועדת השרים בראשות ראש הממשלה החליטה שלא לתת מעמד לדארפור וסודן, כמו שבאמת קורה במדינות רבות במערב, והולכת לעשות בדיקה פרטנית.

יואב קיש: יש לכם משימה – קחו אותה ברצינות ותטפלו בה.

יואב קיש: אני רוצה להגיד דבר שהוא מאוד חשוב, ואת זה אני אומר גם לך, שלמה ידידי, וגם לאחרים: אני בכנסת הזו למדתי שמאבקים לא קורים ביום אחד.

יואב קיש: אני יכול להגיד לכם שלמשל דברים של ריבונות שאני מוביל במקום אחר, שותפה לזה גם חברת הכנסת שולי מועלם – על הנושא של הריבונות אני נאבק ונאבק ונאבק, ווואלה לא הכול מצליח.

יואב קיש: אבל השיח משתנה, ואני אומר לכם שבעזרת השם אנחנו נראה גם הצלחות פה.

עובד חוגי: אמן.